text: 1 Tšimolohong+ Molimo+ o ile a bōpa+ maholimo le lefatše.+2 Joale lefatše le ne le se na sebōpeho ebile le se na letho ’me lefifi le ne le le holim ’a boliba;+ matla a sebetsang a Molimo a ne a e-ea koana le koana+ holim ’a metsi.+3 Molimo a re:+ “Leseli le ke le be teng.” Joale leseli la e-ba teng.+4 Ka mor’a moo Molimo a bona hore leseli le molemo, ’me Molimo a hlahisa karohano pakeng tsa leseli le lefifi.+5 Molimo a bitsa leseli Motšehare,+ empa lefifi a le bitsa Bosiu.+ Ea e-ba mantsiboea ’me ea e-ba hoseng, letsatsi la pele.6 Molimo a tsoela pele ho re: “Ho ke ho be le sepakapaka+ pakeng tsa metsi ’me ho ke ho be le karohano pakeng tsa metsi le metsi.”+7 Joale Molimo a etsa sepakapaka ’me a etsa karohano pakeng tsa metsi a lokelang ho ba ka tlas’a sepakapaka le metsi a lokelang ho ba ka holim ’a sepakapaka.+ ’Me ha e-ba joalo.8 Molimo a bitsa sepakapaka Leholimo.+ Ea e-ba mantsiboea ’me ea e-ba hoseng, letsatsi la bobeli.9 Molimo a tsoela pele ho re: “Metsi a ka tlas’a maholimo a ke a bokelloe sebakeng se le seng ’me ho ke ho hlahe naha e omileng.”+ ’Me ha e-ba joalo.10 Molimo a bitsa naha e omileng Lefatše,+ empa pokello ea metsi a e bitsa Maoatle.+ Ho ekelletsa moo, Molimo a bona hore ho molemo.+11 Molimo a tsoela pele ho re: “Lefatše le ke le hlahise joang, limela tse behang peō,+ lifate tsa litholoana tse behang litholoana ho ea ka mefuta ea tsona,+ tseo peō ea tsona e leng ho tsona,+ holim ’a lefatše.” ’Me ha e-ba joalo.12 Lefatše la qala ho hlahisa joang, limela tse behang peō ho ea ka mefuta ea tsona+ le lifate tse behang litholoana, tseo peō ea tsona e leng ho tsona ho ea ka mefuta ea tsona.+ Joale Molimo a bona hore ho molemo.13 Ea e-ba mantsiboea ’me ea e-ba hoseng, letsatsi la boraro.14 Molimo a tsoela pele ho re: “Ho ke ho be le mehloli ea leseli sepakapakeng sa maholimo ho etsa karohano pakeng tsa motšehare le bosiu;+ ’me e tla ba lipontšo le linako tsa selemo le matsatsi le lilemo.+15 E tla ba mehloli ea leseli sepakapakeng sa maholimo hore e khanye holim ’a lefatše.”+ ’Me ha e-ba joalo.16 Molimo a etsa mehloli e ’meli e meholo ea leseli, mohloli o moholo oa leseli bakeng sa ho laola motšehare le mohloli o monyenyane oa leseli bakeng sa ho laola bosiu, le linaleli.+17 Kahoo Molimo a e beha sepakapakeng sa maholimo hore e khanye holim ’a lefatše,+18 le ho laola motšehare le bosiu le ho etsa karohano pakeng tsa leseli le lefifi.+ Joale Molimo a bona hore ho molemo.+19 Ea e-ba mantsiboea ’me ea e-ba hoseng, letsatsi la bone.20 Molimo a tsoela pele ho re: “Metsi a ke a nyeunye boieane ba meea e phelang+ ’me libōpuoa tse fofang li ke li fofe holim ’a lefatše sepakapakeng sa maholimo.”+21 Eaba Molimo o bōpa liphoofolo tsa litonanahali tsa leoatle+ le moea o mong le o mong o phelang o tsamaeang,+ tseo metsi a li hlahisitseng ka bongata ho ea ka mefuta ea tsona, le sebōpuoa se seng le se seng se fofang se nang le mapheo ho ea ka mofuta oa sona.+ ’Me Molimo a bona hore ho molemo.22 Eaba Molimo oa li hlohonolofatsa, o re: “Atang le ngatafale ’me le tlale metsi a bolibeng ba maoatle,+ ’me libōpuoa tse fofang li ke li ngatafale lefatšeng.”23 Ea e-ba mantsiboea ’me ea e-ba hoseng, letsatsi la bohlano.24 Molimo a tsoela pele ho re: “Lefatše+ le ke le hlahise meea e phelang ho ea ka mefuta ea eona, phoofolo e ruuoang+ le phoofolo e hahabang+ le sebata+ sa lefatše ho ea ka mofuta oa sona.” ’Me ha e-ba joalo.25 Eaba Molimo o etsa libata tsa lefatše ho ea ka mofuta oa tsona le liphoofolo tse ruuoang ho ea ka mofuta oa tsona le phoofolo e ’ngoe le e ’ngoe e hahabang ea lefatše ho ea ka mofuta oa eona.+ ’Me Molimo a bona hore ho molemo.26 Molimo a tsoela pele ho re: “A re+ etse motho ka setšoantšo sa rōna,+ ho ea ka sebōpeho sa rōna,+ ’me ba laole litlhapi tsa leoatle le libōpuoa tse fofang tsa maholimo le liphoofolo tse ruuoang le lefatše lohle le phoofolo e ’ngoe le e ’ngoe e hahabang lefatšeng.”+27 Molimo a bōpa motho ka setšoantšo sa hae, a mo bōpa ka setšoantšo sa Molimo;+ a ba bōpa e le e motona le e motšehali.+28 Ho ekelletsa moo, Molimo a ba hlohonolofatsa+ ’me Molimo a re ho bona: “Atang+ le ngatafale le tlale lefatše ’me le le buse,+ ’me le laole+ litlhapi tsa leoatle le libōpuoa tse fofang tsa maholimo le sebōpuoa se seng le se seng se phelang se hahabang lefatšeng.”29 Eaba Molimo o tsoela pele ho re: “Bonang! ke le file limela tsohle tse behang peō tse holim ’a lefatše lohle le sefate se seng le se seng seo ho sona ho nang le litholoana tsa sefate se behang peō.+ E ke e be lijo tsa lōna.+30 ’Me sebata se seng le se seng sa lefatše le sebōpuoa se seng le se seng se fofang sa maholimo le ntho e ’ngoe le e ’ngoe e tsamaeang lefatšeng eo ho eona ho nang le bophelo e le moea [ke li file] limela tsohle tse tala hore e be lijo.”+ ’Me ha e-ba joalo.31 Ka mor’a moo Molimo a bona ntho e ’ngoe le e ’ngoe eo a e entseng ’me, bonang! e ne e le molemo haholo.+ Ea e-ba mantsiboea ’me ea e-ba hoseng, letsatsi la botšelela.


c: text/html

text:
MOLULA-QHOOA NOVEMBER 2013
Mashano a Etsang Hore Molimo a se ke a Rateha
Mashano a bolumeli a ’nileng a pheta-phetoa ho theosa le lilemo a entse hore Molimo a se ke a rateha le hore a bonahale a le hōle. Re tseba joang hore Molimo ha a hōle le rōna ebile ha a sehlōhō?
Batho ba Thatafalloa ke ho Rata Molimo
Na u ikutloa u le hōle le Molimo? Na Molimo ha a ratehe? Ithute hore na ke hobane’ng ha Bakreste ba bang ba kile ba ikutloa ka tsela eo.
Leshano la Hore Molimo ha a na Lebitso
Na ka sebele batho ba ka tseba lebitso la Molimo ’me ba le sebelisa? Ke hobane’ng ha re lokela ho tseba lebitso la Molimo?
Leshano la Hore Molimo ha a Tsebahale
Thuto ea Boraro-bo-bong e etsa hore batho ba se ke ba tseba Molimo le hore ba se ke ba mo rata. Na u ka rata motho eo u keng ua khona ho mo tseba kapa ho mo utloisisa?
Leshano la Hore Molimo o Sehlōhō
Batho ba bangata ba lumela hore Molimo o ahlola baetsalibe ka ho sa feleng. Na Molimo o sebetsa ka bokhopo? Ha e le hantle ho etsahala’ng ha motho a e-shoa?
’Nete e Tla U Lokolla
Ke eng eo Jesu a re bontšitseng eona e ka re thusang ho hlahloba hore na lithuto tsa bolumeli ke ’nete kapa che?
Buisana le Ngoana oa Hao—Le sa Ngangisane
Ngoan’a hao o ntse a leka ho fumana hore na ke mang ’me o hloka hore a ntše maikutlo a hae ka bolokolohi. U ka mo thusa joang?
“Moputsi oa ba mo Batlang ka Tieo”
Ke tumelo ea mofuta ofe e khahlisang Jehova? O putsa barapeli ba hae ba tšepahalang joang?
Ho Ile ha “Boleloa Hore o Lokile ka Mesebetsi”
Pale ea Rahaba e bontša joang hore ha ho na motho eo Jehova a mo tlōlisang mahlo? Tsela eo a ileng a bontša tumelo ka eona e re ruta’ng?
Lipotso Tsa Bibele Lia Arajoa
Na batho bohle ba lokileng ba ea leholimong? Ithute seo Bibele e se buang.
Lintho Tse Ling Tse Fumanehang Inthaneteng
Na Lipaki Tsa Jehova li Lumela Hore Bolumeli ba Tsona ke Bona Feela ba ’Nete?
Na Jesu o itse ho na le litsela tse ngata tse lebisang polokong?

robotstxt: allowed

filter: keep


text: 3 Empa tseba sena, hore matsatsing+ a ho qetela ho tla ba le linako tse mahlonoko tseo ho leng thata ho sebetsana le tsona.+2 Etsoe batho e tla ba baithati, ba ratang chelete, ba ikhopolang ho tlōla, ba ikhohomosang, banyefoli, ba sa mameleng batsoali,+ ba se nang teboho, ba sa tšepahaleng,+3 ba se nang lerato la tlhaho,+ ba sa bulehelang tumellano leha e le efe,+ baetselletsi,+ ba hlokang boitšoaro, ba bohale bo tšosang,+ ba hlokang lerato la se molemo,+4 baeki,+ ba hlooho li thata, ba ikhohomosang ka boikakaso,+ ba ratang menyaka ho e-na le ho rata Molimo,+5 ba nang le ponahalo ea boinehelo ba bomolimo+ empa ba se na ’nete matleng+ a bona; ’me bana u ba furalle.+6 Etsoe ho bana ho hlaha banna bao ka bolotsana ba phunyeletsang ho kena ka matlung+ ’me ba etelle pele e le baholehuoa ba bona basali ba fokolang ba imetsoeng ke libe, ba tataisoang ke litakatso+ tse sa tšoaneng,7 ba ithutang kamehla leha ho le joalo ho se mohla ba khonang ho fihla tsebong e nepahetseng ea ’nete.+8 Joale ka tsela eo Janese le Jambrese+ ba ileng ba hanyetsa Moshe ka eona, kahoo bana le bona ba tsoela pele ho hanyetsa ’nete,+ banna ba bolileng ka ho feletseng kelellong,+ ba sa amoheleheng mabapi le tumelo.+9 Leha ho le joalo, ba ke ke ba etsa khatelo-pele e eketsehileng, kaha bohlanya ba bona bo tla hlaka haholo ho bohle, esita le joalokaha bohlanya ba banna bao ba babeli bo ile ba hlaka haholo.+10 Empa u latetse haufi-ufi thuto ea ka, tsela ea ka ea bophelo,+ morero oa ka, tumelo ea ka, tiisetso ea ka, lerato la ka, mamello ea ka,11 mahloriso a ka, litlhokofatso tsa ka, mofuta oa lintho tse ileng tsa nketsahalla Antioke,+ Ikoniamo,+ Lystra,+ mofuta oa mahloriso ao ke a mameletseng; leha ho le joalo Morena o ile a ntopolla ho tsona kaofela.+12 Ha e le hantle, bohle ba lakatsang ho phela ka boinehelo ba bomolimo kamanong le Kreste Jesu le bona ba tla hlorisoa.+13 Empa batho ba khopo le baikhakanyi ba tla tsoela pele ho tloha bobeng ho ea bobeng bo fetisisang, ba khelosa ebile ba ntse ba khelosoa.+14 Leha ho le joalo, uena, u tsoele pele linthong tseo u ileng ua ithuta tsona le tseo u ileng ua susumelletsoa hore u li lumele,+ u tseba hore na u ile ua ithuta tsona ho batho bafe+15 le hore ho tloha boseeng+ u tsebile lingoliloeng tse halalelang, tse khonang ho u hlalefisetsa poloko+ ka tumelo mabapi le Kreste Jesu.+16 Lengolo lohle le bululetsoe ke Molimo+ ’me le molemo bakeng sa ho ruta,+ bakeng sa ho khalemela,+ bakeng sa ho otlolla lintho,+ bakeng sa ho laea+ ka ho loka,17 e le hore motho oa Molimo a ka tšoaneleha ka botlalo,+ a hlomelloa ka ho feletseng bakeng sa mosebetsi+ o mong le o mong o molemo.


text:
KHOUTU YA BOITSHWARO LE METHEO YA TSHEBETSO
MWEB e sebetsa ho latela Khoutu ena ya Boitshwaro e thehang bonyane ba maemo a boitshwaro ao MWEB e ikitlaeletsang ho a latela mabapi le phano ya ditshebeletso ho baamohedi ba ditshebeletso tsa yona.
MWEB e hlophisitse Khoutu ena ya Boitshwaro ho latela melawana mmoho le bonyane ba maemo bakeng sa metheo bakeng sa baamohedi ba tshebetso jwalo ka ha e laetswe ke Bolaodi ba Dikgokahano bo Ikemetseng ba Afrika Borwa (Independent Communications Authority) (“Bolaodi”) Tsebisong ya 1740 ya 2007 e phatlaladitsweng ho Gazeteng ya Mmuso ya Nmr ya 30553 ya la 7 Tshitwe 2007 le Tsebisong ya 272 ya 2008 e phatlaladitsweng Gazeteng ya Mmuso ya Nmr 30792 ya la 25 Hlakola 2008, ka tlhahlamano.
1. Boikitlaetso ba Bohlokwa
MWEB e tla:-
1.1 sebetsa ka ho hloka leeme, ka mokgwa o utlwahalang mme o nang le boikarabello ditshebetsong tsohle tsa yona ho baamohedi ba ditshebeletso tsa yona le batho ba ka fumanang ditshebeletso tsa yona kamoso;
1.2 netefatsa hore ditshebeletso le dihlahiswa tsohle di ikamahanya le dipehelo tse phuthetsweng ke dilaesense tsa MWEB le melao le melawane yohle e amehang;
1.3 ho se kgetholle ka ho hloka leeme kgahlanong le baamohedi ba ditshebeletso tsa bona le batho ba ka amohelang ditshebeletso tsa bona ho latela mmala, bong, dilemo, sedumedi, ditumelo, bokowa, setso sa morabe kapa ditlwaelo tsa dikamano tsa thobalano;
1.4 ho bontsha tlhompho e phethahatseng le tlhokomelo ditshebetsanong le baamohedi ba ditshebeletso;
1.5 ho fana ho baamohedi ba ditshebeletso le batho ba ka amohelang ditshebeletso tsa bona kamoso ka tlhahisoleseding e mabapi le ditshebeletso le ditheko;
1.6 ha e kopilwe ho fana ho baamohedi ba ditshebeletso le batho ba ka amohelang ditshebeletso tsa bona ka tataiso mabapi le ditlhoko tsa bona tsa bareki;
1.7 ho boloka tlhahisoleseding ya botho ya baamohedi ba ditshebeletso sephiring; le
1.8 ho eletsa baamohedi ba ditshebeletso ho fetisetsa ditletlebo tsa bona ho Bolaodi, moo MWEB e hlolehileng ho rarolla tletlebo ya bona ka tsela e kgotsofatsang moamohedi wa ditshebeletso.
2. Ditokelo tsa moreki
Ditokelo tsa hao ho latela ditshebeletso tseo MWEB e fanang ka tsona di kenyeletsa (ntle le moedi) tokelo ya ho:
2.1 fuwa tshebeletso e hlokehang ntle le kgethollo e leeme;
2.2 kgetha mofani wa ditshebeletso wa kgetho ya hao;
2.3 amohela khopi ya Khoutu ena ya Boitshwaro le Motheo wa Ditshebeletso ka puo ya Senyesemane le ka e le nngwe (1) hape ya dipuo tsa semolao ho latela ka moo MWEB e tla kgetha hore ke puo efe;
2.4 fumana le ho botsisisa direkoto le tlhahisoleseding tse polokelong ya MWEB;
2.5 tshireletso ya tlhahisoleseding ya hao ya botho, e kenyeletsang tokelo ya hore tlhahisoleseding ya hao ya botho e se rekisetswe batho ba bang ba kathoko ntle le tumello ya hao;
2.6 ho etsa tletlebo; le
2.7 ho fumantshwa tharollo.
3. Phano ya Tlhahisoleseding
3.1 Tlhahisoleseding e mabapi le letooto le pharaletseng la ditshebeletso, dihlahiswa le dipakana, dikgahla tsa ditharife, ditefello le ditefiso tse amehang bakeng sa ditshebeletso tsa MWEB, dihlahiswa le dipakana mmoho le ditlhoko le dipehelo tse amehang bakeng sa ditshebeletso tsa MWEB, dihlahiswa le dipakana, leano la boikgutso le sephiri tsa MWEB, leano la tefo la MWEB le dintlha tsa boikopanyo tse hlokehang di a fumaneha:
3.1.1 leqepheng la rona la lapeng ho www.mweb.co.za;
3.1.2 tlasa “Ditsebiso tsa Molao” leqepheng la lapeng;
3.1.3 diforomong tsa kopo tse hlokehang ho tlatswa e le hore tshebeletso e amohelwe; le
3.1.4 dipapatsong le mekutung ya tsa mebaraka.
3.2 Mekgwatshebetso ya dibili le ditletlebo ya rona e tshwerwe ke Khoutu ena.
3.3 Re tla o fa bili e hlophilweng ka dikarolwana kapa invoese ha o e kopa.
3.4 Kopo ya hao bakeng sa tshebeletso kapa sehlahiswa e ka fetiswa tlasa tlhahlobo ya maemo a tsa dikoloto kapa ditshebetso tsa tlhahlobo ya kotsi (risk). Sena se bolela hore MWEB e ka kopa le ho amohela Tlhahisoleseding ya Sephiri ya hao, Tlhahisoleseding ya Dikoloto ya Bareki le Tlhahisoleseding e Tlamang ho Fanwa (jwalo ka ha hohlahlositswe ho Molao wa Naha wa Dikoloto, 2005) (“Tlhahisoleseding ya Tekanyo”) ho tswa ho dibiro tsa dikoloto tse ngodisitsweng e le hore ho etswe teko ya bokgoni ba tsa ditjhelete, ho fumana hore na o tla ba maemong a ho kgona ho phethahatsa maikarabello a hao tlasa tumellano e rerilweng.
3.5 MWEB e na le tokelo ya ho etsa tlhahlobo ya maemo a tsa ditjhelete lekgetlo le leng le le leng ha o etsa kopo ya tshebeletso/sehlahiswa le pakana.
4. Bonyane ba maemo a ditshebeletso tse fanwang ke MWEB
4.1 MWEB e tla etsa maiteko a ho fumana katleho ya 100% ho phethahatseng kopo ya hao bakeng sa tshebeletso.
4.2 MWEB e tla arabaela nakong ya metsotso e 3 (tharo) mehala efe kapa efe e lebisitsweng setsing sa mehala sa MWEB.
4.3 Setsi sa rona sa Tlhahlobo ya Marangrang a Dikgokahano tsa Elektroniki se sebetsa nako ya dihora tse 24 (mashome a mabedi le metso e mene), matsatsing a 7 (supileng) a beke.
4.4 Ntle le Setsi sa rona sa Tlhahlobo ya Marangrang a Dikgokahano tsa Elektroniki, MWEB e na le setsi se kgethehileng sa ditshebeletso bakeng sa kamohelo le tharollo ya dipotso le mathata a tshebeletso ya bareki. Setsi sa mehala sa MWEB se fumaneha ho 08600 2000, Mantaha ho fihla ka Labohlano ka 08h00 ho fihla ka 19h00, Moqebelo ka 08h00 ho fihla ka 17h00 le Sontaha ka 10h00 ho fihla ka 15h00.
5. Mokgwatshebetso wa Tshwaro ya Ditletlebo tsa Dibili
5.1 O hlokwa ho lebisa tletlebo ya bili ho complaints@mweb.co.za. Tletlebo e hloka ho tsamaya mmoho le dintho tse latelang;
5.1.1 khopi ya bili e amehang le dintlha tse mabapi le yona, jwalo ka nomoro ya akhaonto;
5.1.2 lebaka la tletlebo;
5.1.3 tjhelete eo tletlebo e leng mabapi le yona; le
5.1.4 tlhahisoleseding e tshehetsang kapa ditokomane, haeba di le teng.
5.2 MWEB e tla etsa tlhahlobo mabapi le tletlebo ya bili mme e o tsebise ka qeto ya yona nakong ya matsatsi a leshome le metso e mene (14) a tshebetso kamora ho amohela tletlebo ya hao.
5.3 O ka nna wa ikopanya le Bolaodi bakeng sa tharollo ya dikgohlano, haeba o sa kgotsofatswa ke sephetho sa tletlebo eo jwalo ka ha se fihletswe ke MWEB.
5.4 Tletlebo e tla fetisetswa ho Komoti ya Ditletlebo le Boikamahanyo ya Bolaodi ho latela karolo ya 17 (H) ya Molao wa ICASA haeba tletlebo e sa rarollwa ke Bolaodi ka bobona jwalo ka ha ho lekantswe temaneng ya 5.4.
6. Tshwaro ya ditletlebo, tharollo le mokgwatshebetso wa boipiletso
6.1 Ditletlebo tsohle ntle le ditletlebo tsa dibili di tlamehaho romelwa ho MWEB mme di tla sebetswa ke MWEB ho latela dipehelo tse temaneng ena ya 6.
6.2 O hlokwa hore o re fe monyetla wa ho rarolla tletlebo ya hao pele o ka atamela Bolaodi.
6.3 O hlokwa ho lebisa tletlebo ya bili ho complaints@mweb.co.za. Tletlebo ya hao e tlameha ho kenyeletsa dintho tse latelang:
6.3.1 lebitso le fane ya hao;
6.3.2 nomoro ya akhaonto ya hao;
6.3.3 letsatsi leo ka lona tletlebo e hlahileng; le
6.3.4 tlhaloso e kgutshwane ya se bakileng tletlebo eo.
6.4 MWEB e tla ananela kamohelo ya tletlebo ya hao nakong ya matsatsi a 3 (tharo) a tshebetso kamora ho e amohela.
6.5 MWEB e tla rarolla tletlebo ya hao ka mongolo nakong ya matsatsi a 14 (leshome le metso e mene) a tshebetso kamora ho e fumana, kapa nakong e telele ho feta mona ho latela tumellano ya rona tlasa maemo ao tharollo ya tletlebo e leng ka wona, ho etsa mohlala (empa ntle le moedi), e le matsohong a mofepedi ka thepa kapa mofani wa tshebeletso e mong ya kathoko.
6.6 O ka nna wa ikopanya le Bolaodi bakeng sa tharollo ya dikgohlano, haeba o sa kgotsofatswa ke sephetho sa tletlebo eo jwalo ka ha se fihletswe ke MWEB.
6.7 Tletlebo e tla fetisetswa ho Komoti ya Ditletlebo le Boikamahanyo ya Bolaodi ho latela karolo ya 17 (H) ya Molao wa ICASA haeba tletlebo e sa rarollwa ke Bolaodi ka bobona jwalo ka ha ho lekantswe temaneng ya 6.5.


text:
Ho Sireletsa Liphoofolo Tse Hlaha le Tikoloho Warwick
Lipaki Tsa Jehova li se li qalile ho haha ntlo-khōlō ea tsona e ncha sebakeng se pel’a Sterling Forest Lake (Blue Lake) e metseng ea mahaeng ea New York State. Li etsa’ng ho sireletsa liphoofolo tse hlaha le tikoloho eo?
Lipaki li hahile fense ea nakoana ho potoloha sebaka sa moo ho ntseng ho hahoa e le ho thibela li-rattlesnakes tse lulang lifateng le likolopata hore li se ke tsa kena moo li ka ’nang tsa tsoa kotsi. Fense eo e hlahlojoa nako le nako hore na liphoofolo li ntse li sa kene ka hare ka moo ho ntseng ho sebetsoa. Ka mor’a hore ho qetoe ho hahoa le fense e se e tlositsoe, rattlesnake e ka fumanoang e le haufi haholo le mehaho e tla tlosoa ke motho ea koetliselitsoeng ho etsa joalo.
Ho ne ho pongoa lifate nakong ea likhoeli tsa mariha e le ho qoba ho tšosa mafokotsane a leboea nakong eo a lulang lihlaheng tsa ’ona. Ka mor’a hore ho qetoe ho hahoa, Lipaki li tla beha lihlaha tsa mabokose e le ho susumetsa linonyana hore li khutle.
Ka tsela e tšoanang, li ntse li potiela le ho hloekisa libaka tse itseng lipakeng tsa October le March e le ho lumella lipeō leha e le life tsa limela tsa hyssop skullcap tse kotsing ea ho fela hore li hasane le hore li hōle hantle. Ho ntse ho lateloa kemiso ena esita le hoja ho se na leha e le semela se le seng se kileng sa fumanoa setšeng sa Warwick haesale ho tloha ka 2007.
Sterling Forest Lake, e leng moeli oa setša sena, ke lehae la linonyana tse ngata tse lulang metsing hammoho le litlhapi tse kang trout, bass, pickerel le perch. E le ho sireletsa letša lena, baqapi ba ile ba khetha ho sebelisa mekhoa e fapaneng ea ho sireletsa tikoloho. E akarelletsa ho jala limela ka holim’a matlo, e leng se tla fokotsa lintho tse silafatsang moea tse tsoang puleng le ho fokotsa phallo ea metsi. Ho phaella moo, limela tsa tlhaho tse metseng haufi le letša li babaletsoe li bile li sirelelitsoe.
Paki e ’ngoe eo ka ho khetheha e sebetsanang le ho li sireletsa e re, “Esita le hoja ho etsa joalo ho tla bolela hore re hloka ho etsa meralo e eketsehileng le ho ba le nako e ngata, re ikemiselitse ho sireletsa tikoloho le lintho tse phelang ho eona tse setšeng sa Warwick.”


text:
BACHA BAA BOTSA
Nka Fumana Nako e Eketsehileng ea ho Robala Joang?
Bibele e re: “
Phomolo e tletseng letsoho e molemo ho feta mosebetsi o boima o tletseng matsoho a mabeli le ho lelekisa moea.” (Moeklesia 4:6) Ha u sa robale hantle, u ke ke ua sebetsa hantle!
“Haeba ke sa robala ka ho lekaneng, ha ke khone ho sebetsa. Ke thatafalloa ho tsepamisa mohopolo!”
—Rachel ea lilemo li 19.
“Hoo e ka bang ka hora ea bobeli thapama, ke ikutloa ke khathetse hoo nka ’nang ka robala ke ntse ke buisana le batho ba bang!”—Kristine ea lilemo li 19.
Na u hloka nako e eketsehileng ea ho robala? A re bone seo bacha ba bang ba se entseng.
Qoba ho robala bosiu. Catherine ea lilemo li 18 o re: “
Ke leka ho robala ka nako.”
Khaotsa moqoqo. Richard ea lilemo li 21 o re: “
Ka linako tse ling metsoalle ea ntetsetsa kapa e nthomella melaetsa e se e le bosiu haholo, empa morao tjena ke ithutile ho khaotsa moqoqo ebe kea robala.”
Leka ho ba le kemiso e tsitsitseng. Jennifer ea lilemo li 20 o re: “
Morao tjena, ke leka ho robala le ho tsoha ka nako e tšoanang.”
Lekunutu la ho Atleha: Leka ho robala bonyane lihora tse robeli bosiu ka bong.
U tla rua molemo haholo haeba u nka mehato e seng mekae ea ho fumana nako e eketsehileng ea ho robala. U hopole hore ha u itlhokomela ’meleng seo se tla u thusa hore u shebahale hantle, u be sehlahlo ’me u sebetse hantle.
Ho fapana le lintho tse ling bophelong, u ka khona ho laola boemo ba hao ba ’mele ho isa bohōleng bo itseng. Erin ea lilemo li 19 o re: “
Qetellong, ke uena feela ea ka itlhokomelang ’meleng.”


text:
Buka ea Lipale tsa Bibele e Sebelisoa Sekolong
Buka ea ka ea Lipale Tsa Bibele, ea Sepangasinan e ileng ea lokolloa ka 2012, e thusa bana ba sekolo ba Philippines ba buang puo eo. Khatiso ena e lumellana hantle le tataiso ea Lefapha la Thuto la Philippines ea hore bana ba rutoe ka puo eo ba e antseng letsoeleng likolong tsa mathomo.
Ho buuoa lipuo tse ka holimo ho 100 Philippines, ’me haesale e le pharela hore na ho sebelisoe puo efeng sekolong. Ka 2012, taelo e tsoang Lefapheng la Thuto e ile ea bontša hore “ho sebelisa puo e buuoang hae” ho etsa hore “bana ba rutehe ka pele.” Ka lebaka leo, ho ile ha thehoa lenaneo la Thuto e Fanoang ho Sebelisoa Lipuo Tse Ngata Tseo Bana ba li Antseng Letsoeleng.
Puo ea Sepangasinan e ne e le e ’ngoe ea lipuo tse ileng tsa khethoa hore li sebelisoe. Empa ho ne ho e-na le bothata. Mosuoe-hlooho oa sekolo se seng o ile a lumela hore ha ho na libuka tse lekaneng tseo bana ba buang puo eo ba ka li balang. Kahoo, khatiso ea Buka ea ka ea Lipale Tsa Bibele ea Sepangasinan e ileng ea lokolloa kopanong ea setereke ea November 2012 ea Lipaki Tsa Jehova, e ile ea tsoa ka nako e loketseng.
Ho ile ha hatisoa likopi tse ka bang 10 000 tse neng li tla ajoa likopanong. Bana ba banyenyane le batsoali ba bona ba ne ba thabetse ho fumana buka eo ka puo eo ba e antseng letsoeleng. Banyalani ba bang ba ile ba re: “Bana ba rōna baa e rata hobane ba khona ho e utloisisa ka ho feletseng.”
Hang ka mor’a kopano, Lipaki tse ’maloa li ile tsa isa libuka tsa tsona tsa Lipale Tsa Bibele sekolong se Toropong ea Dagupan. Matichere a moo a neng a sokola ho fumana libuka tsa Sepangasinan a ile a thabela buka ena. Ho ile ha ajoa libuka tse ka holimo ho 340. Matichere a ile a qala ho sebelisa buka eo hang-hang ho ruta bana ho bala ka lipuo tsa bona.
Lipaki Tsa Jehova li thabela hore ebe buka ena e khatha tema ea bohlokoa thutong ea bana ba banyenyane. E mong oa bafetoleli ea ileng a thusa ho fetolela khatiso ea Buka ea ka ea Lipale Tsa Bibele o ile a re: “Re bone bohlokoa ba ho fetolela libuka ka lipuo tseo batho ba li antseng letsoeleng, e le hore re ba finyelle lipelo. Ke ka hona Lipaki li ileng tsa etsa boiteko ba ho fetolela Libibele le lingoliloeng tse thehiloeng Bibeleng ka lipuo tse makholo.”


text:
point of interest in Phalaborwa
- Boikhutsong Guesthouse Hotel Phalaborwa, Phalaborwa, South Africa
- Buffalo’s Pub & Grill, Phalaborwa, Limpopo, South Africa
- Country Manor Lodge Phalaborwa, Phalaborwa, South Africa
- Daan & Zena, Phalaborwa, Limpopo, South Africa
- Elephant Walk, Phalaborwa, Limpopo, South Africa
- Guesthouse Umoja, Phalaborwa, Limpopo, South Africa
- Hans Merensky Estate, Phalaborwa, Limpopo, South Africa
- Ingwe Park, Phalaborwa, Limpopo, South Africa
- Jumbo River Safaris, Phalaborwa, Limpopo, South Africa
- Kaia Tani Guesthouse, Phalaborwa, Limpopo, South Africa
- Phalaborwa Tourism Centre, Phalaborwa, Limpopo, South Africa
- Raintree Cottage, Phalaborwa, Limpopo, South Africa
- Royal Game Guest House, Phalaborwa, Limpopo, South Africa
- Sefapane Lodge, Phalaborwa, Limpopo, South Africa
- Sefapane Lodge and Safaris, Phalaborwa, Limpopo, South Africa
- Sefepane Lodge, Phalaborwa, Limpopo, South Africa
- Silonque Bush Estate Hotel Phalaborwa, Phalaborwa, South Africa
- Simpson's Manor & Restaurant, Phalaborwa, Limpopo, South Africa
- Tulani Safari Lodge, Phalaborwa, Limpopo, South Africa
- distillery, Phalaborwa, Limpopo, South Africa
last modified: 2014-08-02 21:47:51 UTC


text:
TSOHA! SEPTEMBER 2014
U ka Hlōla ho Tepella Joang?
Ho tepella mosebetsing ho ka u kulisa ha ba ha u nyahamisa. U ka ho hlōla joang?
Tsa Mona le Mane
Lihlooho li akarelletsa: molao o laelang hore bana ba hlokomele batsoali ba hōlileng, tlhekefetso ea basali e tsoang mohloling o sa lebelloang le batho ba hlapollang lijo.
U ka Hlōla ho Tepella Joang?
Mehato e mene e ka u thusang hore mosebetsi oa hao o se ke oa u bolaea.
Thapelo
Na re lokela ho rapela mangeloi le bahalaleli?
Na U ka Khaotsa ho Tšoara Molekane oa Hao ka Pelo?
E le hore u tšoarele molekane oa hao ha a u foselitse, na u lokela ho nyenyefatsa phoso eo a e entseng kapa u etse eka ha ea etsahala ho hang?
Lefu la Tsoekere
—Na U ka Khona ho Itšireletsa?
Liphesente tse 90 tsa batho ba nang le tsoekere e ngata maling ha ba tsebe.
’Muso oa Spain o Leleka Mamorisco
Ho lelekoa ha Mamorisco lilemong tsa bo-1600 ho ile ha etsa hore Bok’hatholike bo tlale naheng eohle ea Spain.
Lisele Tsa Kutlo Tse Lethoethoe Tsa Tsie
Litsie tse fofang e le sehlopha li khona joang ho fofa li sa thulane?
Lintho Tse Ling Tse Fumanehang Inthaneteng
Nka Hlalosa Joang Seo ke se Lumelang ka ho Kopanela Liphate?
Haeba u botsoa hore: ‘Na u ntse u le moroetsana?’ kapa ‘Maikutlo a hao ke afe ka ho kopanela liphate?
Seo Bacha ba se Buang ka ho Lieha ho Etsa Lintho
Utloa seo bacha ba se buang ka likotsi tsa ho lieha ho etsa lintho le melemo ea ho sebelisa nako ka bohlale.
Molimo o Romela Moshe Egepeta
Moshe le Aarone ba ile ba bontša sebete ha ba ntse ba bua le Faro ea matla. Kopitsa karolo ena ’me le e tšohle hammoho le le lelapa.


text:
Na Saense e Lumellana le Bibele?
Karabo ea Bibele
E, hobane le hoja Bibele e se buka ea saense, e nepahetse ha e bua ka litaba tsa saense. Hlahloba mehlala e bontšang hore saense le Bibele lia lumellana le hore Bibele e na le linnete tse amanang le saense, tse fapaneng le seo batho ba bangata ba neng ba phela mehleng ea ha Bibele e ngoloa, ba neng ba se lumela.
Bokahohle bo na le tšimoloho. (Genese 1:1) Litšōmo tse ngata tsa mehleng ea khale li bolela hore bokahohle ha boa bōptjoa empa bo bile teng ka ho phatloha ho hoholo. Bababylona ba ne ba lumela hore melimo e bōpileng bokahohle, e ne e tsoa maoatleng a mabeli. Litšōmo tse ling tsona li bolela hore bokahohle bo tsoa leheng le leholo.
Letsatsi le letsatsi, bokahohle bo tsamaisoa ke melao ea tlhaho e hlophisehileng, eseng ke tšusumetso ea melimo. (Jobo 38:33; Jeremia 33:25) Litšōmo tse phetoang lefatšeng ka bophara, li ruta hore batho ba ke ke ba khona ho itšireletsa liketsong tsa tšohanyetso le tse sehlōhō tse etsoang ke melimo eo.
Lefatše le sepaka-pakeng. (Jobo 26:7) Batho ba bangata ba boholo-holo ba ne ba lumela hore lefatše le bataletse ’me le tšehelitsoe ke phoofolo ea tonanahali e kang nare kapa sekolopata.
Metsi a linōkeng le lilibeng a tsoa metsing a fetohileng mouoane o tsoang maoatleng le mehloling e meng ebe a tšolohela lefatšeng e le pula, lehloa kapa sefako. (Jobo 36:27, 28; Moeklesia 1:7; Esaia 55:10; Amose 9:6) Bagerike ba boholo-holo ba ne ba lumela hore metsi a linōkeng a ne a tsoa leoatleng le ka tlas’a lefatše ’me batho ba ile ba lumela sena ho fihlela lilemong tsa bo-1700.
Lithaba tseo re li bonang kajeno li nyolohile ho tsoa ka tlas’a leoatle. (Pesaleme ea 104:6, 8) Empa litšōmo tse ling li bolela hore lithaba li ile tsa bōptjoa ke melimo.
Bohloeki bo sireletsa batho hore ba se ke ba kula. Molao o ileng oa fuoa Baiseraele o ne o akarelletsa litaelo tsa ho hlapa ka mor’a ho tšoara setopo, ho arola batho ba nang le mafu a tšoaetsanoang le tsamaiso e sireletsehileng ea likhoerekhoere. (Levitike 11:28; 13:1-5; Deuteronoma 23:13) Empa ka nako eo Molimo a neng a fa sechaba melao ena, e meng ea meriana eo Baegepeta ba neng ba e sebelisa ho phekola leqeba e ne e le motsoako o neng o e-na le mantle a motho.
Na ho na le moo Bibele e etsang phoso teng ha e bua ka saense?
Ha re hlahloba seo Bibele e se buang, karabo ke che. A re ke re hlahlobe mashano ao batho ba a buang mabapi le hore Bibele ha ea nepahala litabeng tsa saense:
Leshano: Bibele e bolela hore bokahohle bo bōpiloe ka matsatsi a tšeletseng a lihora tse 24.
’Nete: Bibele e bolela hore Molimo o bōpile bokahohle nakong e ke keng ea lekanngoa e fetileng. (Genese 1:1) Hape, matsatsi a pōpo a boletsoeng khaolong ea 1 ea Genese, e ne e le nako eo bolelele ba eona bo sa boleloang. Ha e le hantle, nako eo ka eona lefatše le leholimo li ileng tsa bōptjoa ka eona, le eona e bitsoa “letsatsi.”—Genese 2:4.
Leshano: Bibele e re limela li ile tsa bōptjoa pele letsatsi le e-ba teng ho etsa hore limela li khone ho iketsetsa lijo li sebelisa khanya ea lona.—Genese 1:11, 16.
’Nete: Bibele e bolela hore letsatsi, e leng e ’ngoe ea linaleli tseo e leng karolo ea “maholimo,” le ile la bōptjoa pele ho limela. (Genese 1:1) Khanya e thothofa, e tsoang letsatsing e ile ea fihla lefatšeng ka “letsatsi” la pele kapa nako e bolele bo sa tsejoeng ea pōpo. Ha sepakapaka se ntse se hlaka, ka “letsatsi” la boraro la pōpo, khanya e tsoang letsatsing e ne e se e le matla hoo e neng e khona ho etsa hore limela li etse lijo. (Genese 1:3-5, 12, 13) Ke hamorao moo letsatsi le ileng la bonahala ka ho hlaka lefatšeng.—Genese 1:16.
Leshano: Bibele e re letsatsi le potoloha lefatše.
’Nete: Moeklesia 1:5 e re:“Letsatsi le boetse le chabile, letsatsi le liketse, ’me le tla le hemesela sebakeng sa lona moo le tlang ho chabela teng.” Polelo ena empa feela e hlalosa tsela eo re bonang letsatsi le tsamaea ka eona ha re le lefatšeng. Le kajeno, motho a ka bua mantsoe a kang “letsatsi lea chaba” le “letsatsi lea likela,” empa a ntse a tseba hore lefatše le potoloha letsatsi.
Leshano: Bibele e re lefatše le bataletse.
’Nete: Bibele e sebelisa polelo e reng, “pheletsong ea lefatše” ho bolela ‘karolo e hōle-hōle ea lefatše.’ (Liketso 1:8; NW mongolo o botlaaseng ba leqephe) Ka ho tšoanang ha ho buuoa ka, “lipheletsong tse ’nè tsa lefatše” ke mokhabo-puo o bontšang hore ho buuoa ka lefatše lohle; kajeno motho a ka bua ka tsela ea tšoantšetso ’me a re sesupa-tsela se na le lintlha tse ’nè.—Esaia 11:12; Luka 13:29.
Leshano: Bibele e re selika-likoe se lekana hantle le bophara ba sona ka makhetlo a mararo, empa tekanyo ea sona e nepahetseng ke makhetlo a 3,1416.
Fact: Litekanyo tsa “leoatle le entsoeng ka ho qhibilihisoa” tse fanoeng ho 1 Marena 7:23 le ho 2 Likronike 4:2 li bontša hore le ne le le bophara ba litsoe tse 10 ’me “ho ne ho hlokahala khoele ea litsoe tse mashome a mararo ho le pota-pota ka hohle.” Litekanyo tsena li ne li mpa li hakanya boholo ba lona feela. Hape e ka ’na eaba boholo ba lona ho le potoloha le bophara ba lona li ne li tšoantšetsa boholo ba beisine kantle le ka hare.


text:
Kurów
Kurow (Kurów) ke motsana wa Borwa Botjhabela ba Poland, o fumaneha mahareng a Puławy le Lublin.
Pakeng tsa dilemo tsa 1431 le 1442, motsana wa Kurow o fetotswe ho ba motse-moholo ho ya ka molao wa Magdeburg. Hobane e le toropo ya praebete, e hwebisana ka dijo le metsana e haufi le yona. Difaporiki tsa letlalo le boya tse mmalwa di a fumaneha teng. Ka ngwaha-kgolo wa lesome le metso e tsheletseng, Kurow e bile setsi sa Bo-calvin, hobane bongata ba Baena ba Poland ba ne ba dulo mono. Ka selemo sa 1660, badudi ka bongata bo fetohetse ho Bo-arian.
This is an excerpt from the article Kurów from the Wikipedia free encyclopedia. A list of authors is available at Wikipedia.


text:
Hangata Bakuli ba Lipaki ba Hlaphoheloa Kapele
AUSTRALIA: The Sydney Morning Herald ea la 2 October, 2012, e tlaleha hore: “Bakuli ba sepetlele ba Lipaki Tsa Jehova—ba hanang ho tšeloa mali ka lebaka la tumelo ea bona—ba hlaphoheloa kapele ho feta bakuli ba bang.”
Tlaleho ena e qotsa James Isbister, e leng Moprofesa Lefapheng la Bongaka, Univesithing ea Sydney. E re: “Moprofesa Isbister o ile a re bakuli ba Lipaki Tsa Jehova ba ile ba fuoa phekolo e ntle haholo ke lingaka e le ha li leka ho ba thusa hore ba se ke ba lahleheloa ke mali. Ka lebaka leo, boholo ba bona ba ne ba phela ka mor’a ho buuoa, ebile ba lula nako e khutšoanyane liphaposing tsa batho ba kulang haholo kapa sepetlele, ho feta bakuli ba bang ba tšetsoeng mali.”
Hase Ngaka Isbister feela ea nang le maikutlo a joalo. Ha e bua ka bakuli ba Lipaki ba buuoeng pelo, koranta ea la 2 July, 2012, e hatisitsoeng ke American Medical Association, e re: “Lipaki ha li be le mathata a hlokang tlhokomelo e matla ea lingaka ebile li lula nako e khutšoanyane sepetlele ha li bapisoa le bakuli ba bang ba tšetsoeng mali.”


text:
Thuto 10
Borapeli ba Lelapa Ke’ng?
Ho tloha linakong tsa boholo-holo, Jehova o ’nile a batla hore lelapa ka leng le qete nako e itseng le le hammoho, e le hore le matlafatse kamano ea lona le eena le hore kamano ea litho tsa lelapa e matlafale. (Deuteronoma 6:6, 7) Ke ka lebaka leo Lipaki Tsa Jehova li behellang nako ka thōko beke le beke e le hore lelapa le kopanele borapeling—le buisane ka lintho tsa moea tse loketseng maemo a lona le iketlile. Esita le haeba u lula u le mong, u ka sebelisa nako e joalo hamolemo e le hore u atamele ho Molimo ka ho ikhethela seo u batlang ho ithuta sona ka Bibeleng.
Bo atametsa lelapa ho Jehova. “Atamelang ho Molimo, ’me o tla atamela ho lōna.” (Jakobo 4:8) Re tseba Jehova hamolemo ha re ithuta botho ba hae le liketso tsa hae ka Bibeleng. Tsela e bonolo ea ho qala borapeli ba lelapa ke ho qeta nako e itseng le bala Bibele hammoho, mohlomong le ipapisa le kemiso ea beke le beke ea Sekolo sa Tšebeletso sa Puso ea Molimo. Setho ka seng sa lelapa se ka abeloa ho bala karolo e itseng, ebe bohle ba buisana ka lintlha tseo ba ithutileng tsona Mangolong.
Bo momahanya lelapa. Kamano pakeng tsa monna le mosali le pakeng tsa batsoali le bana ea matlafala ha ba ithuta Bibele e le lelapa. Nako eo bo tšoaroang ka eona e lokela ho ba ea thabo le khotso le ea bohlokoa beke le beke. Ho itšetlehile ka lilemo tsa bana, batsoali ba ka khetha litaba tse ka tsoelang lelapa molemo, mohlomong ba sebelisa lihlooho tse itseng tsa Molula-Qhooa le Tsoha! Le ka buisana ka bothata boo bana ba thulanang le bona sekolong le tsela ea ho sebetsana le bona. Le ka ’na la thabela ho ithuta lipina tse tla binoa libokeng ’me ka mor’a borapeli ba lelapa la ja lijo tse bobebe.
Nako ena e khethehileng eo lelapa la hao le e qetang borapeling ba Jehova beke le beke e tla thusa bohle hore ba thabele ho ithuta Lentsoe la Molimo, ’me o tla hlohonolofatsa boiteko ba lōna haholo.—Pesaleme ea 1:1-3.
Ke hobane’ng ha re behella nako ka thōko bakeng sa borapeli ba lelapa?
Batsoali ba ka etsa’ng hore lelapa le thabele nako ee?


text:
Hantle-ntle ke Mang ea Laolang Lefatše?
Na u nahana hore ke . . .
Molimo?
batho?
kapa ke motho e mong ea itseng?
BIBELE EONA E RE’NG?
E re: “Lefatše lohle le laoloa ke Ea Khopo.”
“Mora oa Molimo o tletse . . . ho felisa mosebetsi oa diabolose.”
HO TSEBA SEE HO KA U THUSA JOANG?
Ho ka u thusa hore u utloisise ka ho hlakileng hore na mathata a lefatše a bakoa ke eng.
Ho ka u thusa hore u be le mabaka a ho lumela hore maemo a lefatše a tla loka.
NA KA SEBELE RE KA LUMELA SEO BIBELE E SE BUANG?
E, bonyane ka mabaka a mararo:
Puso ea Satane e tla felisoa. Jehova o ikemiselitse ho felisa bolaoli ba Satane holim’a lefatše. O tšepisa hore o tla ‘etsa Diabolose lefeela’ a be a tlose ka ho feletseng tšenyo eohle e bakiloeng ke Satane.
—Baheberu 2:14, Phetolelo ea Lefatše le Lecha.
Molimo o khethile Jesu Kreste hore a buse lefatše. Jesu o fapane ka ho feletseng le ’musi oa hona joale oa lefatše ea sehlōhō le ea nang le moea oa boithati. Ha Molimo a bua ka puso ea Jesu, o tšepisa hore ‘o tla utloela ea tlaase le ea futsanehileng bohloko . . . O tla lopolla meea ea bona khatellong le pefong.’
—Pesaleme ea 72:13, 14.
Molimo a ke ke a bua leshano. Bibele e bolela ka ho hlaka hore: ‘Ho ke ke ha khoneha hore Molimo a bue leshano.’ (Baheberu 6:18) Ha Jehova a tšepisa hore o tla etsa ntho e itseng, ho tšoana leha eka e se e etsahetse! (Esaia 55:10, 11) “’Musi oa lefatše lena o tla lahleloa ntle.”—Johanne 12:31.
U KA ’NA UA IPOTSA
Lefatše le tla ba joang ha ’musi oa lona a se a tlositsoe?
Bibele e araba potso ena ho PESALEME EA 37:10, 11 le ho TŠENOLO 21:


text:
Livideo tse ho JW.ORG
Hlahloba pokello ea rōna ea livideo e Inthaneteng ho ea ka tatellano ea lihlooho. Shebella kapa u kopitse livideo tse thehiloeng Bibeleng tse ka thusang malapa, bacha le bana. Bona livideo tse buang ka Lipaki tsa Jehova.
ARMENIA
Armenia e Lokolla Batho ba Ileng ba Hana ho Kenela Sesole ka Lebaka la Bolumeli
Nyeoe ea bohlokoa e ile ea fihla sehlohlolong joang ha ho ne ho lokolloa Lipaki?
LIKETSAHALO TSE KHETHEHILENG
Lintlha-Khōlō Tsa Seboka sa Selemo le Selemo
—October 2013
Shebella lintlha-khōlō tsa seboka sena se ikhethang le se thabisang se neng se hoketsoe ka video libakeng tse 1 830 lefatšeng ka bophara.
BOPHELO BA BETHELE
Lilemo tse Mashome a Mahlano Wallkill
Puisanong ena, George Couch o hlalosa histori ea kamoo Lipaki Tsa Jehova li ileng tsa fumana polasi ea bobeli, e bitsoang Watchtower Farms, haufi le New York City.
LIPROJEKE TSA KAHO
Ho Haha Liholo Tsa ’Muso Libakeng Tse Hōle
Shebella kamoo lihlopha tse hlano tsa baithaopi li hahang Liholo Tsa ’Muso tse peli ka matsatsi a 28.
E-BA MOTSOALLE OA JEHOVA
Tšoarela ba Bang
U tla etsa’ng ha motho a u koatisitse?
SEO BACHA BA BANG BA SE BUANG
Cameron o Fumane Tsela e Molemo ka ho Fetisisa ea ho Phela
Na u batla ho phela bophelo bo nang le morero? Mamela ha Cameron a bolela kamoo a fumaneng tsela e molemo ea ho phela, a e fumana moo u ke keng ua e lebella teng.
E-BA MOTSOALLE OA JEHOVA
Pina ea Tlhōlo (Pina 132)
Etsisa Moshe le Baiseraele ’me u bine pina ena e rorisang Jehova.
LIVIDEO TSA LIPOPAE
E-ba Bohlale ha U Etsa Metsoalle Inthaneteng
Thabela ho buisana le metsoalle ea hao Inthaneteng u sireletsehile.
E-BA MOTSOALLE OA JEHOVA
Bophelo bo sa Feleng
—Qetellong! (Pina 55)
Le uena bina ’me u ipone u se u phela ka ho sa feleng Paradeiseng.
E-BA MOTSOALLE OA JEHOVA
E-ba Mosa ’Me U Arolelane le ba Bang
Shebella kamoo ho bang monate kateng ha Kalebe le Sofia ba lumela hore e mong a bapale ka lintho tsa e mong.


text:
SE KA THUSANG LELAPA | HO BA MOTSOALI
Ha Mocha a Intša Kotsi
BOTHATA
U fumana hore ngoana oa hao ea lilemong tsa bocha o se a e-na le nako a intša kotsi ka boomo. U ua ipotsa: ‘See se bolela’ng? Ebe morali oa ka o leka ho ipolaea?’
Hangata ha ho joalo. Empa haeba ngoana oa hao ea lilemong tsa bocha a intša kotsi, * o hloka ho thusoa. U ka mo thusa joang? Ntho ea pele, u lokela ho nahana ka lebaka leo e ka ’nang eaba le etsa hore a intše kotsi. *
SE ETSANG HORE A INTŠE KOTSI
Na ho intša kotsi ke feshene feela? Ke ’nete hore bacha ba bang ba qala mokhoa ona hobane ba utloile ho thoe ba bang ba etsa joalo. Esita le haeba ho joalo, hase bacha bohle ba etsang seo hobane feela e le feshene. Seo ba se etsang se fapane joang? Hangata motho ea intšang kotsi, o etsa joalo moo ba bang ba sa mo boneng ’me tloaelo eo e mo hlabisa lihlong haholo. Celia * ea lilemo li 20 o re: “Ke ne ke sa batle hore mang kapa mang a tsebe ka seo ke se etsang. Ke ne ke khona ho pata maqeba a ka.”
Na motho o intša kotsi e le hore feela ba bang ba mo hlokomele? Bacha ba bang ba intša kotsi ka morero oo. Empa batho ba intšang kotsi bao re buang ka bona sehloohong sena, ba atisa ho pata seo ba se etsang ’me ha ba itšehe kapa hona ho intša matetetso hobane ba batla ho hlokomeloa ke ba bang. Motho e mong ea neng a intša kotsi o re o lakatsa eka ho ka be ho bile le motho ea hlokomelang seo a neng a se etsa e le hore a thusoe esale nako.
Joale ke hobane’ng ha batho ba intša kotsi? Ho thata ho utloisisa hore na ke hobane’ng ha bacha ba intša kotsi, empa hangata ke hobane mocha a utloile bohloko boo a sa khoneng ho bo hlalosa. Bukeng ea hae e bitsoang Cutting, Steven Levenkron eo e leng setsebi sa mafu a kelello, o hlalosa motho ea intšang kotsi e le “ea nkang hore ho itematsa ho kokobetsa bohloko boo a bo utloang.”
Motho ea intšang kotsi o utloa bohloko boo a sa khoneng ho bo hlalosa
U ka etsa’ng haeba u ikutloa u le molato? Ho e-na le hore u lule u ipeha molato hobane ngoana oa hao a itematsa, ameha ka hore na u ka ba motsoali ea molemo joang e le hore u mo thuse ho hlōla bothata boo.
SEO U KA SE ETSANG
Khothalletsa ngoana oa hao hore a u bolelle lintho tse mo tšoenyang. Litlhahiso tse latelang li ka u thusa.
Mo tšelise. Haeba ngoana oa hao a u bolella hore o intša kotsi, u se ke ua ferekana kapa ua tšoha haholo. Ho e-na le hoo, bua le eena u khobile matšoafo ’me u mo tšelise.—Molao-motheo oa Bibele: 1 Bathesalonika 5:14.
Mo botse lipotso tse tla etsa hore a phutholohe. Ka mohlala, u ka ’na ua re: “Kea tseba hore ka linako tse ling u ua ikhalala. Ke’ng e u tšoenyang haholo?” kapa “Nka etsa’ng ho u thusa ha u tšoenyehile kapa u tetebetse maikutlo?” kapa “U nahana hore ke lokela ho etsa’ng e le hore re lule re buisana?” Mamela ha a u araba ’me u se ke ua mo kena hanong.—Molao-motheo oa Bibele: Jakobo 1:19.
Thusa ngoana oa hao hore a hlokomele makhabane ao a nang le ’ona. Kaha hangata batho ba intšang kotsi ba sheba feela liphoso tseo ba li etsang, mohlomong u ka khothalletsa ngoana oa hao hore a hlokomele makhabane ao a nang le ’ona. U ka ba ua etsa tlhahiso ea hore a ngole bonyane lintho tse tharo tseo a li ratang ka eena. Moroetsana ea bitsoang Briana o re: “Ho ngola ka makhabane a ka ho nthusitse ho bona hore ke na le botho bo botle.” *
Khothalletsa ngoana oa hao hore a rapele Jehova Molimo. Bibele e re: ‘Lahlela matšoenyeho ’ohle a hao ho eena, hobane oa u tsotella.’ (1 Petrose 5:7) Lorena, ea lilemo li 17 o re: “Ke ile ka leka ka matla hore ke bolelle Jehova Molimo tsela eo ke ikutloang ka eona haholo-holo ha ke batla ho intša kotsi. Ho rapela ho ile ha nthusa hore ke leke ka matla ho tlohela mokhoa ona.”—Molao-motheo oa Bibele: 1 Bathesalonika 5:17.
^ ser. 5 Ho intša kotsi ke ho tloaela ho ikutloisa bohloko mohlomong ka ho itšeha, ho intša matetetso, ho ikotla kapa ka mekhoa e meng.
^ ser. 5 Le hoja sehloohong sena ho buuoa ka banana e le bona ba intšang kotsi, melao-motheo ena e boetse e ea sebetsa le ho bashanyana.
^ ser. 7 Mabitso a fetotsoe sehloohong sena.
^ ser. 15 Hangata ha motho a intša kotsi, leo ke letšoao la hore o na le lefu la ho tepella maikutlo kapa lefu le leng. Maemong a joalo, ho hlokahala hore motho a batle thuso ea lingaka. Tsoha! ha e buelle mofuta o itseng oa phekolo. Leha ho le joalo, Bakreste ba lokela ho netefatsa hore phekolo leha e le efe eo ba e batlang ha e khahlanong le melao-motheo ea Bibele.


text:
SE KA THUSANG LELAPA | HO BA MOTSOALI
Seo U ka se Etsang ha Ngoana a Ithaburanya
BOTHATA
Ha ngoana ea lilemo li peli a koatile a ka ’na a lla, a tapa-tapa le ho itabanya fatše. U ka ’na ua ipotsa: ‘Na ngoana oa ka o tšoana le bana ba bang? Na o ithaburanya hobane ho e-na le ntho e fosahetseng eo ke e etsang? Na ha a hōla o tla tlohela ho etsa see?’
U ka thusa ngoana oa hao ea lilemo li peli hore a fetole tsela eo a itšoarang ka eona. A re qale ka ho hlahloba hore na sena se ka ’na sa bakoa ke eng.
LEBAKA LE ETSANG HORE A ITHABURANYE
Bana ba banyenyane ha ba tsebe ho laola maikutlo a bona. Lena ke lebaka le ka etsang hore ba ithaburanye ka linako tse ling. Empa hase lona feela.
Ak’u nahane ka liphetoho tseo ngoana a fetang ho tsona ha a le lilemo li ka bang peli. Ho tloha ha a hlaha, batsoali ba ’nile ba mo etsetsa ntho e ’ngoe le e ’ngoe eo a e hlokang. Ka mohlala, ha a lla, ba tla ba matha. ‘Ebe oa kula, o batla lijo, o batla ho sikoa kapa o batla ho chenchoa leleiri?’ Batsoali ba etsa ntho leha e le efe ho mo tholisa. Ho ne ho nepahetse ho etsa joalo kaha ngoana o itšetlehile ka ho feletseng ka batsoali ba hae.
Empa ha ngoana a le lilemo li ka bang peli, o qala ho hlokomela hore batsoali ba hae ha ba etse ntho e ’ngoe le e ’ngoe eo a e batlang. Ha e le hantle, ho e-na le hore ba etse seo a se batlang, ba lebeletse hore a etse seo bona ba se batlang. Kaha lintho li fetohile joale, ngoana a ka ’na a qala ho ipelaetsa—mohlomong a bontša seo ka ho ithaburanya.
Ha nako e ntse e ea, ka tloaelo ngoana o amohela ’nete ea hore batsoali ke barupeli ba hae, eseng feela bahlokomeli. Mohlomong le eena o tla hlokomela hore o lokela ho ‘mamela batsoali ba hae.’ (Bakolose 3:20) Ho sa le joalo, a ka ’na a etsa sohle se matleng a hae ho leka mamello ea batsoali ba hae.
SEO U KA SE ETSANG
Utloisisa boemo. Ngoana oa hao hase motho e moholo. Kaha ha a e-s’o tsebe ho laola maikutlo a hae, a ka ’na a ithaburanya ha a koatile. Leka ho utloisisa kamoo ngoana a bonang lintho kateng.—Molao-motheo oa Bibele: 1 Bakorinthe 13:11.
Lula u khobile matšoafo. Ho halefela ngoana ha a ithaburanya, ho ke ke ha thusa ka letho. Leka ka matla ho iphapanya ha a ithaburanya, u se ke ua mo halefela. Ho hopola hore na ke hobane’ng ha a ithaburanya ho tla u thusa hore u lule u khobile matšoafo.—Molao-motheo oa Bibele: Liproverbia 19:11.
Ema ka tieo ho seo u se buang. Haeba u inehela ha ngoana oa hao a batla ntho e itseng, a ka ’na a ithaburanya hape nakong e tlang ha a batla ho hong. Bua le ngoana u khobile matšoafo ho bontša hore u tiile ka seo u se buang.—Molao-motheo oa Bibele: Matheu 5:37.
Ho hopola hore na ke hobane’ng ha a ithaburanya ho tla u thusa hore u lule u khobile matšoafo
E-ba le mamello. U se ke ua lebella hore ngoana a khaotse ka ho panya ha leihlo, haholo haeba u ile ua tloaela ho mo fa ntho eo a e batlang ha a ithaburanya. Empa haeba u lula u etsa se nepahetseng, ho ithaburanya ho ka ’na ha fokotseha. Qetellong, ho tla emisa ka ho feletseng. Bibele e re: “Lerato lea tiisetsa.”—1 Bakorinthe 13:4.
U ka boela ua leka tse latelang:
Ha ngoana a qala ho ithaburanya, mo nke (haeba ho khoneha) e le hore a se ke a ithaburanya, empa u se ke ua mo utloisa bohloko. U se ke ua mo etsetsa lerata. Mo emele hore a kokobele. Qetellong ngoana o tla hlokomela hore ho ithaburanya ha hoa mo tsoela molemo oa letho.
Khetha sebaka seo u tla beha ngoana ho sona haeba a ithaburanya. Mo bolelle hore o tla tloha moo ha a se a theotse maikutlo, ebe ua mo siea.
Ha ngoana a ithaburanya le har’a batho, mo tlose moo a bonoang ke batho. U se ke ua inehela hobane feela a u bitsetsa mahlo. Kaha seo se ka mo fa maikutlo a hore ha a ithaburanya, o tla fumana ntho e ’ngoe le e ’ngoe eo a e batlang.


text:
Na Bibele e ka Nthusa ho ba le Lelapa le Thabileng?
Karabo ea Bibele
E. Ena ke mehlala ea keletso e bohlale e thehiloeng Bibeleng e thusitseng banna le basali ba limilione hore ba be le malapa a thabileng:
Ngolisa lenyalo la hao ka molao. Lenyalo le ngolisitsoeng ka molao le thusa batho hore ba be le malapa a thabileng.
—Matheu 19:4-6.
Bontša lerato le tlhompho. Sena se akarelletsa ho tšoara molekane oa hao ka tsela eo u ka ratang ho tšoaroa ka eona.
—Matheu 7:12; Baefese 5:25, 33.
Qoba ho bua mantsoe a hlabang. Bua ka mosa, esita le haeba molekane oa hao a bua kapa a etsa ntho e u utloisang bohloko. (Baefese 4:31, 32) Joalokaha Bibele e bolela ho Liproverbia 15:1: “Karabo, ha e le bonolo, e leleka khalefo, empa lentsoe le utloisang bohloko le baka bohale.”
Tšepahallanang. Rata molekane oa hao ’me u kopanele liphate le eena feela. (Matheu 5:28) Bibele e re: “Lenyalo le ke le hlomphehe har’a bohle, le liphate tsa lenyalo li hloke litšila.”
—Baheberu 13:4.
Koetlisa bana ba hao ka lerato. Qoba ho tetesa bana ba hao le ho ba tšoara hampe.
—Liproverbia 29:15; Bakolose 3:21.


text:
SEHLOMATHISO
Lijo Tsa Shoalane Tsa Morena ke Mokete o Hlomphang Molimo
BAKRESTE ba laetsoe hore ba keteke Sehopotso sa lefu la Kreste. Mokete ona o boetse o bitsoa “lijo tsa shoalane tsa Morena.” (1 Bakorinthe 11:20) Ke’ng se ikhethang ka oona? O lokela ho ketekoa neng hona joang?
Jesu Kreste o ile a theha mokete ona bosiung ba Paseka ea Sejuda ka 33 C.E. Paseka e ne e le mokete o tšoaroang hang ka selemo ka letsatsi la bo14 khoeling ea Sejuda ea Nisane. Kamoo ho bonahalang kateng, e le hore Bajuda ba fumane hore na letsatsi leo le neng, ba ne ba emela letsatsi leo ka lona motšehare le bosiu li batlang li lekana ka bolelele nakong ea selemo. Khoeli e ncha e qalang ho hlaha ka mor’a letsatsi leo e ne e tšoaea ho qaleha ha Nisane. Paseka e ne e tšoaroa matsatsi a 14 ka mor’a moo, ha letsatsi le se le liketse.
Jesu o ile a keteka Paseka le baapostola ba hae, a leleka Judase Iskariota, a ntan’o theha Lijo Tsa Shoalane Tsa Morena. Lijo tsena li ile tsa nkela Paseka ea Sejuda sebaka, ka hona li lokela ho ketekoa hang feela ka selemo.
Kosepele ea Matheu e re: “Jesu a nka bohobe ’me, ka mor’a ho kōpa tlhohonolofatso, a bo qhetsola ’me, ha a bo fa barutuoa, a re: ‘Nkang, le je. Sena se bolela ’mele oa ka.’ Hape, a nka senoelo ’me, ha a lebohile, a ba fa sona, a re: ‘Noang ho sona, kaofela ha lōna; kaha sena se bolela “mali a selekane” a ka, a tlang ho tšolloa molemong oa ba bangata bakeng sa tšoarelo ea libe.’”—Matheu 26:26-28.
Batho ba bang ba lumela hore Jesu o ile a fetola bohobe hore e be nama ea hae ea sebele le veine hore e be mali a hae. Empa Jesu o ne a ntse a e-na le ’mele oa hae oa nama o feletseng ha a fana ka bohobe bona. Na baapostola ba Jesu ba ne ba hlile ba ja nama ea hae le ho noa mali a hae? Che, kaha seo e ne e tla ba ho etsa se etsoang ke malimo ebile ho ne ho tla be ho le khahlanong le molao oa Molimo. (Genese 9:3, 4; Levitike 17:10) Ho ea ka Luka 22:20, Jesu o ile a re: “Senoelo sena se bolela selekane se secha motheong oa mali a ka, a tlang ho tšolloa molemong oa lōna.” Na senoelo seo se ile sa fetoha “selekane se secha” ka tsela ea sebele? Seo se ne se ke ke sa khoneha, kaha selekane ke tumellano, hase ntho e tšoarehang.
Kahoo, bohobe le veine ke litšoantšetso feela. Bohobe bo tšoantšetsa ’mele oa Kreste o phethahetseng. Jesu o ile a sebelisa bohobe bo neng bo setse lijong tsa Paseka. Bohobe boo bo ne bo sa lomosoa. (Exoda 12:8) Bibele e sebelisa tomoso ho tšoantšetsa sebe kapa tšenyeho. Kahoo bohobe bo emela ’mele o phethahetseng oo Jesu a faneng ka oona e le sehlabelo. O ne o se na sebe.—Matheu 16:11, 12; 1 Bakorinthe 5:6, 7; 1 Petrose 2:22; 1 Johanne 2:1, 2.
Veine e khubelu e emela mali a Jesu. Mali ao a tiisa selekane se secha. Jesu o ile a re mali a hae a ne a tla tšolloa “bakeng sa tšoarelo ea libe.” Ka hona Molimo a ka talima batho e le ba hloekileng ’me ba ka kena selekaneng se secha le Jehova. (Baheberu 9:14; 10:16, 17) Selekane sena, kapa tumellano ena, se nolofalletsa Bakreste ba 144 000 ba tšepahalang hore ba ee leholimong. Ba tla sebeletsa e le marena le baprista moo ho hlohonolofatsa moloko oohle oa batho.—Genese 22:18; Jeremia 31:31-33; 1 Petrose 2:9; Tšenolo 5:9, 10; 14:1-3.
Ke bo-mang ba lokelang ho ja litšoantšetso tsee tsa Sehopotso? Ka ho utloahalang, ke ba selekaneng se secha feela—e leng ba nang le tšepo ea ho ea leholimong—ba lokelang ho ja bohobe le ho noa veine. Moea o halalelang oa Molimo oa ba pakela hore ba khethetsoe ho ea ba marena leholimong. (Baroma 8:16) Hape ba selekaneng sa ’Muso le Jesu.—Luka 22:29.
Ho thoe’ng ka ba nang le tšepo ea ho phela ka ho sa feleng Paradeiseng lefatšeng? Ba mamela taelo ea Jesu ’me ba ba teng Lijong Tsa Shoalane Tsa Morena, ha ba je empa e ba bashebelli ba nang le tlhompho. Lipaki Tsa Jehova li keteka mokete oa Lijo Tsa Shoalane Tsa Morena hang ka selemo ka la 14 Nisane, ha letsatsi le se le liketse. Le hoja e le ba seng bakae feela lefatšeng ka bophara ba ipolelang hore ba na le tšepo ea leholimo, mokete ona ke oa bohlokoa ho Bakreste bohle. Ke ketsahalo eo ho eona bohle ba ka nahanisisang ka lerato le leholo ka ho fetisisa leo Jehova Molimo le Jesu Kreste ba nang le lona.—Johanne 3:16.


text:
BACHA BAA BOTSA
Nka Buisana le Batsoali ba ka Joang ka Melao eo ba Mpehelang Eona?
Seo u se hlokang: Tsebo e ntle ea ho buisana le bona
Puisano ke ntho ea bohlokoa e ka
thusang ba bang hore ba u utloisise.
u thusang hore u utloisise hore na ke hobane’ng ha u haneloa ka seo u se batlang.
Haeba u hlile u batla ho tšoaroa joaloka motho ea hōlileng, ke ho utloahalang hore u ithute tsela e ntle ea ho buisana le ba bang. U ka etsa seo joang?
Ithute ho laola maikutlo a hao. Puisano e ntle e hloka hore motho a be le boitšoaro. Bibele e re: “
Ea hlokang kelello o hlahatsa moea oohle oa hae, empa ea bohlale o o boloka o khutsitse ho fihlela qetellong.”
Keletso ke efe moo? Qoba ho tletleba, ho ngala, ho khahlela lemati kapa ho qititsa ka tlung. Boitšoaro bo joalo bo tla etsa hore batsoali ba hao ba u ekeletse melao
Leka ho sheba lintho ka leihlo la batsoali ba hao. Ka mohlala, a re re batsoali ba hao ba leqe ho u lumella ho ea moketeng o itseng. Ho e-na le ho ngangisana le bona, u ka ʼna ua etsa kōpo ena:
“Ho ka ba joang ha motsoalle e mong ea hōlileng le ea tšepahalang a ka tsamaea le ’na?”
Batsoali ba hao ba ka ’na ba se amohele kōpo ea hao. Empa haeba u utloisisa hore na ba amehile ka eng, u ka ʼna ua khona ho etsa tlhahiso eo ba ka ʼnang ba e amohela.
Etsa hore batsoali ba hao ba u tšepe. Ak’u nahane ka monna e mong ea kolotang chelete bankeng. Haeba a patala ka nako e behiloeng, o tla etsa hore banka e mo tšepe ’me e ka ’na ea lumela hore a kalime chelete eketsehileng nakong e tlang.
Hoa tšoana le lapeng. Seo u se kolotang batsoali ba hao ke ho ba mamela. Kahoo haeba u lula u ba soabisa, u se ke ua makala haeba tšepo ea bona e fokotseha, kapa ba se ba sa u tšepe ho hang
Ka lehlakoreng le leng, haeba u bontša hore ua tšepahala, esita le linthong tse nyenyane, batsoali ba hao ba ka ’na ba u tšepa haholoanyane kamoso.


text:
Ke Mabaka Afe a Mabeli a Etsang Hore Molimo a se ke a Arabela Lithapelo Tse Ling?
Karabo ea Bibele
Ho na le lithapelo tseo Molimo a sa li arabeng. Nahana ka lintlha tse peli tse ka etsang hore Molimo a se ke a mamela ha motho a rapela.
1. Thapelo e sa lumellaneng le thato ea Molimo
Molimo ha a arabe likōpo tse khahlanong le thato ea hae, kapa melao ea hae e ka Bibeleng. (1 Johanne 5:14) Ka mohlala, Bibele e re re lokela ho qoba ho ba meharo. Ho becha ho etsa hore motho a be meharo. (1 Bakorinthe 6:
2. Motho ea rapelang o itšoara ka tsela e bontšang borabele
Molimo ha a mamele batho ba ikemiselitseng ho mo khopisa ka liketso tsa bona. Ka mohlala, Molimo o ile a re ho batho ba neng ba bolela hore baa mo sebeletsa empa ba etsa liketso tsa borabele: “
Esita le hoja le etsa lithapelo tse ngata, ha kea mamela; matsoho a lōna a tletse tšollo ea mali.” (Esaia 1:15) Empa haeba ba ile ba fetoha ’me ba ‘
lokisa litaba’ le Molimo, a ka be a ile a ba mamela ha ba mo rapela.—Esaia 1:18.


text:
Ke Hobane’ng ha ke Lokela ho Rapela? Na Molimo o Tla Nkaraba?
Karabo ea Bibele
E, o tla li araba. Bibele le lintho tse ileng tsa etsahalla batho ba bang, li bontša hore Molimo o araba lithapelo. Bibele e re: “
O [Molimo] tla khotsofatsa takatso ea ba mo tšabang, o tla utloa mohoo oa bona o kōpang thuso, ’me o tla ba pholosa.” (Pesaleme ea 145:19) Empa hore na Molimo o tla u araba ha u rapela kapa che ho itšetlehile ka uena.
Seo Molimo a se hlokang ho batho ba mo rapelang
Re lokela ho rapela Molimo, eseng Jesu, Maria, bahalaleli, mangeloi kapa litšoantšo. Ke Jehova Molimo feela “
Ea Utloang thapelo.”
—Pesaleme ea 65:2.
Re lokela ho rapella lintho tse tumellanong le thato ea Molimo kapa tseo a li amohelang joalokaha li fumanoa ka Bibeleng.
—1 Johanne 5:14.
Re lokela ho rapela ka lebitso la Jesu ho bontša hore re hlompha boemo ba hae ba bolaoli. Jesu o ile a re: “
Ha ho ea tlang ho Ntate haese ka ’na.”
—Johanne 14:6.
Re lokela ho rapela ka tumelo ’me re kōpe e eketsehileng haeba ho hlokahala.
—Matheu 21:22; Luka 17:5.
Re lokela ho ikokobetsa le ho rapela ka tieo. Bibele e re: “
Jehova o phahame, leha ho le joalo o bona ea ikokobetsang.”
—Pesaleme ea 138:6.
Re lokela ho phehella. Jesu o itse: “
Le ’ne le kōpe, ’me le tla fuoa.”
—Luka 11:9.
Seo e seng sa bohlokoa ho Molimo
Morabe oa hao kapa sechaba sa heno. “
Molimo ha a leeme, empa sechabeng se seng le se seng motho ea mo tšabang le ea sebetsang ho loka oa amoheleha ho eena.”
—Liketso 10:34, 35.
Boemo ba hao ba ’mele. U ka rapela Molimo u lutse, u iname, u khumame kapa u eme.
—1 Likronike 17:16; Nehemia 8:6; Daniele 6:10; Mareka 11:25.
U ka rapela ka lentsoe la phahameng kapa ua rapella ka pelong. Molimo o araba esita le lithapelo tse etsetsoang ka pelong, tseo ba bang ba sa li utloing.
—Nehemia 2:1-6.
Ebang lintho tseo u amehileng ka tsona li tebile kapa che. Molimo o u khothalletsa ho ‘
lahlela matšoenyeho ’ohle a hao ho eena, hobane oa u tsotella.’
—1 Petrose 5:7.


text:
MOLULA-QHOOA JANUARY 2014
Na ha Motho a Shoele ho Felile ka Eena?
Batho ba bangata ha rate ho bua ka lefu. Botebong ba pelo, batho ba bangata ba lakatsa eka ba ke ke ba shoa. Na lefu le ka hlōloa?
Tsenene ea Lefu
Qetellong kaofela ha rōna re tla shoa. Tsenene ea lona e hlabang habohloko e entse hore batho ba bangata ba batle likarabo tsa lipotso tseo ba ipotsang tsona ka lefu.
Batho ba Loantša Lefu
Ho tloha khale batho ba ntse ba batla litsela tsa ho hlōla lefu. Na lefu le tla ke le fele?
Bafu ba Tla Phela Hape!
Ke hobane’ng ha Jesu a ile a tšoantša lefu le boroko? Re ka ithuta’ng litlalehong tsa Bibele tse buang ka tsoho?
Ke Hobane’ng ha Molimo a Lumella Mahlomola?
Buka ea pele ea Bibele e hlalosa hore na ke hobane’ng ha Molimo a lumella hore lintho tse mpe li etsahale empa a na le matla a ho li felisa.
Re U Lome Tsebe?
Mehleng ea Jesu, batho ba ne ba ntša menehelo joang tempeleng? Na mongoli oa Bibele Luka e ne e le rahistori ea tšepahalang?
“Jehova ha aa ka a Ntebala”
Qetellong mosali enoa ea neng a rata bolumeli ba hae o ile a fumana likarabo tse tsoang Bibeleng lipotsong tseo a neng a e-na le tsona mabapi le hore na ke hobane’ng ha re shoa le hore na ho etsahala’ng ka mor’a lefu. Ithute kamoo ’nete e fetotseng bophelo ba hae kateng.
Tsoho—Tšepo ea Sebele ka Bafu
Baapostola ba Jesu ba ne ba e-na le tšepo e tiileng ea hore bafu ba tla tsosoa. Hobane’ng?
Lipotso Tsa Bibele Lia Arajoa
Ke eng seo u se tsebang ka Molimo? Re ka ithuta ho mo tseba haholoanyane joang?
Lintho Tse Ling Tse Fumanehang Inthaneteng
Molimo o Batla Hore ke Etse Eng ka Bophelo ba ka?
Na u lokela ho fumana pontšo e khethehileng kapa ho ba le neo hore u tsebe hore na Molimo o batla hore u etse eng? Fumana karabo ea Bibele.


text:
Na Diabolose ke Motho oa Sebele?
Karabo ea Bibele
E, Diabolose ke motho oa sebele. Ke “’musi oa lefatše,” sebōpuoa sa moea se ileng sa ba khopo ’me sa fetohela Molimo. (Johanne 14:30; Baefese 6:11, 12) Bibele e bontša botho ba Diabolose ka mabitso ana a mo hlalosang:
Satane, e bolelang “Mohanyetsi.”—Jobo 1:6.
Diabolose, e bolelang “Moetselletsi.”—Tšenolo 12:9.
Noha, eo ka Bibeleng e bolelang “Mothetsi.”—2 Bakorinthe 11:3.
Moleki.—Matheu 4:3.
Raleshano.—Johanne 8:44.
Ha se bobe bo ka har’a motho kapa bokhopo
Batho ba bang ba nahana hore Satane Diabolose empa e le bobe kapa bokhopo bo ka hare ho batho. Leha ho le joalo, Bibele e tlaleha puisano e ileng ea e-ba teng pakeng tsa Molimo le Satane. Molimo o phethahetse, kahoo, e ne e ke ke ea e-ba o ne a buisana le karolo e khopo e ka hare ho eena. (Deuteronoma 32:4; Jobo 2:1-6) Ka tsela e tšoanang, Satane o ile a leka Jesu, ea se nang sebe. (Matheu 4:8-10; 1 Johanne 3:5) Kahoo, Bibele e ea bontša hore Diabolose ke motho oa sebele, hase feela bokhopo bo ka ho motho.
Na re lokela ho makatsoa ke hore ebe batho ba bangata ha ba lumele hore Diabolose ke motho oa sebele? Che, hobane Bibele e re Satane o sebelisa maqiti ho finyella merero ea hae. (2 Bathesalonika 2:9, 10) Le leng la maqiti a hae a ka sehloohong e bile ho etsa hore batho ba se ka ba tseba hore ke motho oa sebele.—2 Bakorinthe 4:4.
Maikutlo a mang a fosahetseng ka Diabolose
Khopolo-taba: Lucifera ke lebitso le leng la Diabolose.
’Nete: Lentsoe la Seheberu leo Libibeleng tse ling li fetoletsoeng e le “Lucifera” le bolela “ea khanyang.” (Esaia 14:12) Litemana tse ling li bontša hore lentsoe lena le bolela marena a Babylona, ao Molimo a neng a tla a tlotlolla ka lebaka la boikhohomoso. (Esaia 14:4, 13-20) Poleloana “ea khanyang” e ne e sebelisetsoa ho phoqa marena a Babylona ka mor’a hore a lihuoe.
Khopolo-taba: Molimo o sebelisa Satane ho ahlola batho.
’Nete: Diabolose ke sera sa Molimo, eseng mosebeletsi oa hae. Satane Diabolose o hanyetsa le ho qosa ka bohata batho ba sebeletsang Molimo.


text:
Batho ba Bangata ba Ithuta ho Bala le ho Ngola
Ka 2011, Lipaki Tsa Jehova li thusitse batho ba ka holimo ho 5 700 hore ba ithute ho bala le ho ngola.
Ghana:
Lilemong tse 25 tse fetileng re thusitse batho ba ka holimo ho 9 000 ho bala le ho ngola.
Zambia:
Ho tloha ka 2002 batho ba ka bang 12 000 ba ntlafalitse tsebo ea bona ea ho bala le ho ngola. Agnes ea lilemo li 82 o re: “
Ha ho ne ho tsebisoa hore ho tla ba le litlelase tsa ho ithuta ho bala le ho ngola phuthehong ea heso, ke ile ka thaba eaba kea ingolisa. Thutong ea pele feela, ke ile ka ithuta ho ngola lebitso la ka!”
Peru:
Moithuti ea lilemo li 55 o ile a ngola a re: “
Ke ne ke sa nahane hore ke tla ke ke tsebe ho bala le ho ngola kaha batsoali ba ka ha baa ka ba nkisa sekolong.”
Mozambique:
Lilemong tse 15 tse fetileng batho ba ka holimo ho 19 000 ba ithutile ho bala. Moithuti ea bitsoang Felizarda o re: “
Hoa nthabisa hore ebe ke se ke tseba ho phetla mangolo a Bibele le ho a balla batho ba bang. Seo se ne se nthatafalla haholo pele.”
Solomon Islands:
Ofisi ea rōna ea lekala e re: “
Nakong e fetileng batho ba bangata ba lulang libakeng tsa mahaeng ba ne ba sa khone ho kena sekolo. Hape, ke banana ba ’maloa feela ba ileng ba isoa sekolong. Kahoo, batho ba baholo ba ruile molemo litlelaseng tsa ho ithuta ho bala le ho ngola. Ka mor’a ho qeta litlelase tsena batho ba bangata ba ile ba qala ho bona hore ba na le bokhoni.”


text:
Liofisi tsa Lekala Tsa Lipaki Tsa Jehova li Kopantsoe
Ho tloha ka September 2012, mosebetsi oa bolebeli oa liofisi tsa makala tsa Lipaki Tsa Jehova tse fetang 20 o isitsoe makaleng a maholo.
Ho phaella moo, ho thehiloe makala a macha Serbia le Macedonia. Liphetoho tsena li entsoe ka mabaka a mabeli a maholo.
1. Theknoloji e nolofalitse mosebetsi
Lilemong tsa morao tjena, basebetsi ba fokotsehile makaleng a mang ka lebaka la mecha e ntlafetseng ea puisano le theknoloji ea ho hatisa. Kaha joale batho ba sebetsang makaleng a maholo ba fokotsehile, ho hlahile sebaka sa bolulo bakeng sa ba bang ba neng ba sebetsa makaleng a manyenyane linaheng tse ling.
Hona joale, ho na le Lipaki tse ngata tse nang le boiphihlelo makaleng a kopantsoeng tse hlokomelang mosebetsi oa thuto ea Bibele. Ka mohlala, mosebetsi oa boboleli naheng ea Costa Rica, El Salvador, Guatemala, Honduras, Nicaragua le Panama o hlokometsoe ke lekala la Mexico. Ka lebaka leo, liofisi tsa lekala tse neng li le linaheng tseo tse tšeletseng li ile tsa koaloa.
Lipaki tse 40 tse tsoang makaleng ao a tšeletseng li ile tsa abeloa ho ea lekaleng la Mexico. Tse ling tse ka bang 95 li ile tsa sala linaheng tsa habo tsona moo li ileng tsa kena mosebetsing oa ho bolella batho ka ʼMuso oa Molimo kamehla.
Ba bang linaheng tseo tsa Amerika Bohareng ba ile ba qala ho sebetsa liofising tsa phetolelo tse tlas’a lekala la Mexico. Ka mohlala, Panama Lipaki tse ka bang 20 li fetolela lingoliloeng tsa Mokhatlo oa Watchtower ka lipuo tsa sebakeng seo. Moo pele e neng e le ofisi ea lekala ea Guatemala, Lipaki tse ling tse 16 li fetolela lingoliloeng ka lipuo tsa moo tse ʼnè. Kahoo, Amerika Bohareng, mosebetsi oa ho kopanya makala bocha o fokolitse palo ea basebetsi ba liofisi tsa lekala ho tloha ho ba 300 ho ea ho ba ka bang 75.
2. Ho na le basebetsi ba ka qetang nako e ngata boboleling
Ka lebaka la makala ana a kopantsoeng, baboleli ba tšoanelehang ba neng ba sebeletsa makaleng ana a manyenyane ba ka ikitlaelletsa ho bolela litaba tse molemo.
Paki e ’ngoe ea Afrika, e ileng ea fuoa mosebetsi o mocha oa hore e tlohe lekaleng e e’o bolella batho ka ʼMuso oa Molimo, e re: “
Ho fetola bophelo ba ka hore ke tloaelane le maemo a macha e bile phephetso ka likhoeli tse seng kae tsa pele. Leha ho le joalo, ho bolella batho ka ʼMuso oa Molimo letsatsi le letsatsi ho ntliselitse thabo le mahlohonolo a khaphatsehang. Hona joale, ke ithuta Bibele le batho ba 20, ʼme ba bang ba bona ba tla libokeng tsa phutheho.”


text:
Bacha Baa Botsa
Monna oa Sebele ke ea Joang?
“Ntate o ile a hlokahala ha ke le lilemo li tharo. Ka linako tse ling ke ikutloa ke lakatsa eka nka be ke tšoana le bashanyana ba hōtseng ba e-na le bo-ntate. Ba bonahala ba itšepa haholonyane ho mpheta.”—Alex. *
“Ha ke na kamano e ntle hakaalo le Ntate. Ke ile ka tlameha ho ithuta ka bonna hore na ho bolela’ng ho ba monna oa sebele.”—Jonathan.
NA U kile ua ikutloa joaloka bacha baa bao ho qotsitsoeng mantsoe a bona ka holimo? Na u nahana hore ka lebaka le itseng, le ka mohla u ke ke ua ithuta hore na ho bolela’ng ho ba monna oa sebele? Haeba ho joalo, u se ke ua lahla tšepo!
Nahana hore na u ka hlōla mathata a mabeli a tloaelehileng joang.
BOTHATA BA PELE: Maikutlo a fosahetseng a tloaelehileng ka ho ba monna
Seo ba bang ba se buang:
- Banna ba sebele ha ba boi; ha ba lle.
- Banna ba sebele ha ba joetsoe hore na ba etse’ng.
- Banna ba betere ho feta basali.
Tsela e ’ngoe eo re ka talimang sena ka eona: Tabeng ena ho bontšoa phapang pakeng tsa monna oa sebele le moshanyana—eseng pakeng tsa monna le mosali. U fetoha monna oa sebele ha u tlohela mekhoa ea bongoana. Moapostola oa Mokreste, Pauluse o ile a ngola a re: “Ha ke ne ke le ngoana, ke ne ke bua joaloka ngoana, ke nahana joaloka ngoana, ke beha mabaka joaloka ngoana; empa kaha joale ke monna, ke lahlile mekhoa ea bongoana.” (1 Bakorinthe 13:11) Ka mantsoe a mang, ha u ntse u etsa hore mekhoa ea hao ea bongoana ea ho nahana, ho bua le ho etsa lintho e nkeloe sebaka ke mekhoa ea motho ea hōlileng ea ho nahana, ho bua le ho etsa lintho, ka tsela eo u paka hore u monna oa sebele. *
U k’u leke sena: Ngola likarabo tsa lipotso tse latelang pampiring:
- Ke likarong life moo ke ntlafalitseng tabeng ea ho lahla “mekhoa ea bongoana”?
- Nka ntlafatsa likarolong life?
Ho etsoa tlhahiso ea hore u bale: Luka 7:36-50. Bona kamoo Jesu a ileng a bontša kateng hore ke monna oa sebele (1) ka ho emela se nepahetseng (2) le ka ho tšoara ba bang ka tlhompho—ho kopanyelletsa le basali.
“Ke khahloa ke motsoalle oa ka, Ken. Ke monna ea matla—’meleng, maikutlong le moeeng—empa hape o mosa. Mohlala oa hae o nthutile hore monna oa sebele ha a khelle ba bang fatše e le hore feela eena a hlahelle.”—Jonathan.
BOTHATA BA BOBELI: Ho se be le ntate ea behang mohlala o motle
- Seo ba bang ba se buang:
- Haeba ntate a le sieo lapeng, le ka mohla u ke ke ua ithuta hore na ha e le hantle ho ba monna ho bolela’ng.
● Haeba ntate oa hao a u behetse mohlala o mobe, joang kapa joang u tla pheta liphoso tseo a li entseng.
Tsela e ’ngoe eo re ka talimang sena ka eona: Esita le haeba u sa hōlisoa hantle bongoaneng, hoo ha ho bolele hore joang kapa joang lintho li tla u tsamaela hampe! Leha ho le joalo, u ntse u ka khetha ho ntlafatsa boemo boo u leng ho bona. (2 Bakorinthe 10:4) U ka khetha ho latela keletso eo Morena Davida a e fileng mora oa hae Solomone ha a re: “U be matla ’me u be monna.”—1 Marena 2:2.
’Nete ke hore ho ka ba thata haeba u hōlela lelapeng leo ntate a sa u tsotelleng—kapa moo a leng sieo. Alex eo ho qotsitsoeng mantsoe a hae qalong, o re: “Ho se tsebe ntate oa hao ho u beha ka mosing bophelong. Ke lilemo li 25, empa ke ikutloa eka ke hona ke ithutang lintho tseo ke neng ke lokela hore ebe ke ithutile tsona ha ke le lilemong tse ka tlaase ho 20.” Haeba u ikutloa joaloka Alex, ebe u ka etsa’ng ka seo?
Leka sena: Fumana motataisi—e leng motho ea behang mohlala o motle oa ho ba monna oa sebele. * Mo bo botse hore na ke litšobotsi life tseo a lumelang hore ke tsa bohlokoa haholo tseo monna oa sebele a nang le tsona. Ebe joale ua mo botsa hore na uena u ka etsa’ng hore u be le litšobotsi tseo.—Liproverbia 1:5.
Ho etsoa tlhahiso ea hore u bale: Liproverbia khaolo 1-9. Hlokomela keletso ea ntate e ka thusang moshanyana hore a hōle e le monna ea bohlale le oa moea.
“Ke motlotlo ka seo ke ntseng ke e-ba sona. Le hoja ke ne ke lakalitse hore ebe ntate o ne a le teng ha ke ntse ke hōla, ke na le tšepo ka bokamoso. Ke kholisehile hore lintho li tla ntsamaela hantle.”—Jonathan.
^ ser. 3 Mabitso a mang a fetotsoe sehloohong sena.
^ ser. 12 Sheba lebokose le reng “Moshanyana ha a Bapisoa le Monna.”
^ ser. 24 Baholo ka phuthehong ea Bokreste e ka ba batataisi ba molemo.
KE HOBANE’NG HA U SA BOTSE BATSOALI?
Le nahana hore monna oa sebele ke motho ea joang? Ebe ke ea joang tabeng ea ho bontša hore ke motho ea hōlileng?


text:
Na Molimo o Tla Nthusa ha ke Rapela?
Karabo ea Bibele
E, Molimo o thusa batho ba mo kōpang ka tieo lintho tse lumellanang le thato ea hae. Esita le haeba u qala ho rapela, u ka khothatsoa ke mehlala e ka Bibeleng ea batho ba ileng ba rapela ba re, “Molimo, nthuse.” Ka mohlala:
“
Nthuse Jehova Molimo oa ka; mpholose ho ea ka mohau oa Hao.”—Pesaleme ea 109:26, A Literal Translation of the Bible.
“
Ke hlorile ’me ke futsanehile: Molimo . . . U thuso ea ka.”—Pesaleme ea 70:5.
Ho hlakile hore mongoli oa mantsoe ao o ne a e-na le tumelo e matla ho Molimo. Leha ho le joalo, Molimo o mamela bohle ba mo rapelang ka boikutlo bo nepahetseng, batho ba kang ba “
lipelo li robehileng” kapa ba “
sithabetseng moeeng.”—Pesaleme ea 34:18.
Ha ua lokela ho tšoha hore Molimo o hōle haholo hoo a sa khathatseheng ka mathata a hao. Bibele e re: “
Jehova o phahame, leha ho le joalo o bona ea ikokobetsang; empa ea iphahamisang o mo tsebella hōle.” (Pesaleme ea 138:6) Ha e le hantle, ka lekhetlo le leng, Jesu o ile a re ho barutuoa ba hae: “
Moriri oa lihlooho tsa lōna o baliloe kaofela.” (Matheu 10:30) Molimo o tseba lintho tse ngata ka uena, esita le tseo u sa li elelloeng. Kahoo, o tla mamela lithapelo tsa hao haeba u kōpa hore a u thuse ka matšoenyeho ao u nang le ’ona!—1 Petrose 5:7.


text:
LA 11 MARCH, 2013 | TURKEY
Mokhatlo oa Machaba a Kopaneng o re Turkey e Lokela ho Hlompha Matsoalo a Baahi ba Eona
Bakreste ba limilione ba hana ho kenela sesole ka lebaka la matsoalo a bona
Qeto ea Komiti eo e entsoeng ka la 29 March, 2012, e ile ea e-ba ka lehlakoreng la baahi ba babeli ba Turkey, e leng Cenk Atasoy le Arda Sarkut. Banna bao ka bobeli ke Lipaki Tsa Jehova tse hanneng ho kenela tšebeletso ea sesole ka lebaka la seo ba se lumelang.
Monghali Atasoy le Monghali Sarkut ba ’nile ba romela likōpo tsa bona ka makhetlo liofising tsa ’muso ba hlalosa qeto ea bona ’me ba ile ba ithaopela ho etsa mesebetsi e meng e sa amaneng le sesole. Ho sa tsotellehe seo, banna bao ba ile ba phehelloa hore ba kenele sesole. Ka mor’a hore sesole se tšose ka hore se tla qosa univesithi e neng e hirile Monghali Sarkut e le mothusi oa morupeli, o ile a lelekoa mosebetsing.
Ha Komiti e ne e liha kahlolo e ile ea bontša hore tokelo ea ho hana tšebeletso ea sesole ka lebaka la matsoalo a bona “
e tsamaisana le tokelo ea tokoloho ea ho nahana, ea letsoalo le ea bolumeli,” tse hlalosoang ke Molao oa bo 18 oa Selekane sa Machaba sa Litokelo Tsa Baahi le Tsa Lipolotiki. Ho phaella moo, Komiti eo e ile ea liha kahlolo ea hore tokelo ena “
e lumella motho e mong le e mong hore a lokolloe tšebeletsong e qobellang ea sesole haeba bolumeli ba hae kapa seo a se lumelang se mo hanela ho kenela tšebeletso eo.”
Kahlolo ena e tla hang ka mor’a hore Lekhotla la Europe la Litokelo Tsa Botho le etse likahlolo tse peli tse tšoanang le eona. Ha Lekhotla le ne le ntša kahlolo e ’ngoe ea tsona le ile la re “ha Turkey e sa etse hore ho be le mesebetsi e meng ntle le tšebeletso ea sesole, e hatakela tokelo ea batho ea ho hana ho kenela sesole ka lebaka la bolumeli” e lumellanang le Tumellano ea Linaha Tsa Europe ea Litokelo Tsa Botho.
Ho hana tšebeletso ea bosole ka lebaka la letsoalo ke ntho ea khale joaloka Bokreste. E. W. Barnes, bukeng ea hae ea The Rise of Christianity, o ile a ngola a re: “
Ha ho hlahlojoa boitsebiso bohle bo teng [bo bontša] hore, ho fihlela mehleng ea Marcus Aurelius [e leng moemphera oa Moroma oa ho tloha ka 161 ho ea ho 180 C.E.], ha ho Mokreste ea ileng a kenela sesole; ’me ha ho lesole, leo ka mor’a hore e be Mokreste, le ileng la tsoela pele e le lesole.””


text:
Se Etsahetseng Kopanong ea “Lefatše Lohle”
Lilemong tse 50 tse fetileng, Lipaki Tsa Jehova tse 583 li ile tsa qeta libeke tse leshome li ea likarolong tse sa tšoaneng tsa lefatše. Empa li ne li se leetong la bohahlauli. Morero oa tsona o ka sehloohong e ne e le ho thabela botsoalle bo hahang ba Bokreste likopanong tsa “Litaba Tse Molemo Tsa ka ho sa Feleng,” tse neng li tšoeroe ka 1963. Kaha Lipaki tseo li ile tsa nka leeto e le hore li il’o kopana le Lipaki tse ling tse linaheng tse fetang 20, likopano tseo li ile tsa bitsoa tsa “Lefatše Lohle.”
Puo ea sehlooho likopanong tseo e ne e e-na le sehlooho se reng “Ha Molimo a se a Busa Lefatšeng Lohle.” Nathan Knorr ea tsoang ntlo-khōlō ea Lipaki Tsa Jehova, o ile a fana ka puo ena likopanong tse ngata. O ile a hlalosa maemo a lefatše a ntseng a mpefala ’me a a bapisa le tšepiso e babatsehang ea Bibele ea ho tsosolosa Paradeise lefatšeng. Puo ena e ile ea mameloa ke batho ba 580 509.
Li Potile “Lefatše Lohle” ka Libeke Tse Leshome
Likopano tsena li ile tsa qala Milwaukee, Wisconsin, U.S.A. Ho tloha moo, Lipaki tseo li ile tsa leba bochabela. Ha li tloha kopanong e neng e tšoaretsoe New York, li ile tsa leba Engelane, Sweden, Jeremane le Italy. Sebakeng ka seng li ile tsa fumana monyetla oa ho buisana le batho ka litaba tse molemo tse ka Bibeleng.
Batho ba bangata libakeng tseo ba ile ba ananela boiteko ba Lipaki ba ho ba etela. Moroetsana e mong oa Stockholm, Sweden, o ile a re: “Ke tla lula ke hopola hore le kile la nketela. . . . Na kannete le tsamaile tsela ee kaofela ho tla mpolella ka tumelo ea lōna ho Molimo? Ka sebele le batho ba bohlokoa.”
Lipaki tseo li ile tsa soetseha ha li fihla Athene, Greece. Ka lebaka la tšusumetso ea baeta-pele ba bolumeli, ’muso o ile oa hula tumello ea hore kopano e tšoareloe Lebaleng la Lipapali la Panathinaikos. Empa Lipaki tse chesehang ha lia ka tsa sitisoa ke seo. Ha August e fela, batho ba ka bang 10 000 ba ne ba bile teng lenaneong leo, le neng le tšoareloa malapeng le liphuthehong.
Ha li tloha Athene, li ile tsa ea Lebanone, Jordane, Iseraele le Cyprase. Balumeli-’moho le tsona ba ile ba li amohela ka mofuthu, ka linako tse ling ho etsahala lintho tse qabolang. Moeti e mong o pheta taba e ’ngoe e makatsang e neng e etsahala ka lieta tsa hae ha a le Nicosia, Cyprase, o re: “Nako le nako ha ke fihla lapeng leo ke fihletseng ho lona ’me ke rōla lieta . . . li ne li nyamela . . . , ebe ka mor’a metsotso e mehlano li khutla li phatsima, li bentšitsoe!”
Lipaki tseo li ile tsa qetella leeto lena ka ho ea linaheng tsa Asia le Pacific. Lipaki tsa India, Burma (eo hona joale e leng Myanmar), Thailand, Hong Kong, Singapore, Philippines, Indonesia, Australia, Taiwan, Japane, New Zealand, Fiji le Korea li ile tsa amohela baeti bana hammoho le Lipaki tse ling tse likete tsa moo. Batho ba bangata ba ile ba hlophisa lintho e le hore ba be teng kopanong eo, empa baratani ba bang ba Yokosuka, Japane, ba ile ba etsa boiteko bo khethehileng. Ha mohlankana a kōpa mohiri hore a mo fe nako ea ho ea kopanong Kyoto, o ile a bolelloa hore ho fanoa ka nako feela ha motho a ea lepatong kapa lechatong. Kaha baratani bao ba ne ba se ba ntse ba rera ho nyalana, ba ile ba lokisetsa ho nyalana pele ho nako eo ba neng ba e rerile. Ha ba qeta ho nyalana ba ile ba ea kopanong!
Lipaki tseo, li ile tsa phetha leeto mathoasong a September ka ho ea kopanong e neng e tšoaretsoe Hawaii le California, U.S.A. Kopanong ea ho qetela e neng e tšoaretsoe Pasadena, California, ho ile ha e-ba le batho ba bangata ho feta ba neng ba lebeletsoe. Ka lebaka leo, ho ile ha e-ba le sephethephethe ka mor’a lenaneo. Leha ho le joalo, koranta ea moo e ile ea qotsa mookameli oa mapolesa ha a re, “ke kopano e laolehileng ka ho fetisisa ho tseo nkileng ka li bona, le hoja ho ne ho e-na le batho ba bangata.”
Molemo o Tsoelang Pele
Molemo o hlahisitsoeng ke likopano tseo o ntse o bonahala le kajeno. Buka e buang ka Bibele ea “Lengolo Lohle le Bululetsoe ke Molimo ’me le Molemo” e ile ea lokolloa kopanong eo, ’me le kajeno e ntse e sebelisoa libokeng tsa Lipaki Tsa Jehova.
Kopanong e neng e tšoaretsoe New York, ho ile ha bapaloa pina e ncha. E ne e ngotsoe ke Harold King, e leng Paki e neng e lokolotsoe teronkong, Chaena, ka 1963. Pina eo e ne e e-na le sehlooho se reng, “Ka Ntlo le Ntlo.” Harold King o ile a qapa pina ena ha a ne a koaletsoe seleng a le mong, ’me Lipaki Tsa Jehova li ntse li e bina, esita le hona joale.
Nakoana ka mor’a hore Harold King a lokolloe teronkong, Chaena
Kajeno, likopano tsa Lipaki Tsa Jehova li fapane hōle le tseo. Li tšoareloa libakeng tse nyenyane tseo ho bang teng batho ba seng bakae. Li tšoareloa libakeng tse ngata e le hore batho ba eang ho tsona ba se ke ba tsamaea sebaka se selelele. Liphetoho tsena le tse ling tse nolofatsang lintho li etsa hore batho ba eketsehileng ba tsepamise mohopolo lenaneong. Selemo le selemo, likopanong tsa rōna ho tla Lipaki Tsa Jehova tse fetang limilione tse supileng le batho ba li etelang. Na u ka rata ho ba le rōna lehlabuleng le tlang? Fumana hore na kopano e haufi le uena e tla ba hokae.


text:
Bibele e Re’ng ka ho Tšela Mali?
Karabo ea Bibele
Bibele e re laela hore re se ke ra ja mali. Kahoo, ha rea lokela ho amohela mali kapa likarolo tsa oona tse khōlō, ebang re a fuoa e le lijo kapa rea a tšeloa. Hlokomela mangolo a latelang:
Genese 9:4. Ka mor’a Moroallo, Molimo o ile a lumella Noe le lelapa la hae ho ja nama empa a ba laela hore ba se ke ba ja mali. Molimo o ile a re ho Noe: “
Ke feela nama e nang le moea oa eona—mali a eona—eo le ke keng la e ja.” Taelo ena e sebetsa ho batho bohle esita le kajeno kaha kaofela ke litloholo tsa Noe.
Levitike 17:14. “
Le se ke la ja mali a nama ea mofuta leha e le ofe, hobane moea oa nama ea mofuta leha e le ofe ke mali a eona. Mang kapa mang ea a jang o tla felisoa.” Molimo o talima moea, kapa bophelo bo le maling ’me ke ba hae. Le hoja molao ona o ne o filoe Baiseraele feela, o bontša kamoo Molimo a nkang ka ho teba molao o khahlanong le ho ja mali.
Liketso 15:20. ‘
Le ile mali.’ Molimo o ile a fa Bakreste taelo e tšoanang le eo a neng a e file Noe. Histori e bontša hore Bakreste ba pele ba ile ba hana ho ja mali, kapa hona ho a sebelisa litabeng tsa bongaka.
Ke hobane’ng ha Molimo a re laela hore re ile mali?
Ho na le mabaka a utloahalang a bongaka a hore re qobe ho tšeloa mali. Empa lebaka la bohlokoa le ho feta ke hore Molimo o re laela hore re ile mali hobane o a nka halalela.—Levitike 17:11; Bakolose 1:20.


text:
SE KA THUSANG LELAPA | LENYALO
Haeba U Soetsehile ka Seo U Neng U se Lebeletse Lenyalong
BOTHATA
Ho ne ho bonahala eka uena le molekane oa hao le rata lintho tse tšoanang pele le nyalana. Joale ho se thabe ho entse hore ho be le lekhalo pakeng tsa lōna, ’me seo se etsa hore u ikutloe eka u qobeletsoe ho lula le molekane oa hao.
U ka ntlafatsa lenyalo la hao. Leha ho le joalo, nahana hore na e ka ’na eaba ke hobane’ng ha u sa thaba.
SE ETSANG HORE U SE THABE
Lintho li etsahala ka tsela ea sebele. Ho ea mosebetsing letsatsi le leng le le leng, ho hōlisa bana le ho sebelisana le batsoali ba molekane, ho ka le amoha thabo lenyalong. Ho phaella moo, mathata a sa lebelloang—mohlomong a lichelete kapa ho hlokomela setho sa lelapa se kulang—le ’ona a ka le amoha thabo.
Ho boima ho lokisa liphapang. Hangata batho ba ratanang ba hlokomoloha liphoso tsa e mong. Empa hang ha ba nyalana, monna le mosali ba hlokomela kamoo ba sa tšoaneng kateng linthong tse kang tsela ea ho bua, ho sebelisa chelete le ho lokisa mathata. Ho se tšoane hoo pele e neng e le ntho e sa tšoenyeng hakaalo, ho ka ’na ha se hlole ho mamelleha.
Ha le sa tsotella tsela eo molekane e mong a ikutloang ka eona. Ha nako e ntse e ea monna le mosali ba ka lula ba hlabana ka mantsoe le ho tšoarana hampe, e leng se ka ’nang sa etsa hore ba qetelle ba se ba sa batle ho phetlelana lifuba, kapa ho hobe le ho feta ba qale ho rata batho ba bang bao e seng balekane ba bona.
U ne u lebeletse lintho tseo e seng tsa sebele. Batho ba bang ba kena lenyalong ba nahana hore ba fumane motho ea ba loketseng. Le hoja ho ba le maikutlo ao ho ka ’na ha bonahala eka ke lerato la sebele, ho ka ’na ha etsa hore batho ba be le mathata a mangata lenyalong. Hang ha ho hlaha mathata, maikutlo a hore baa tšoanelana aa feela ebe seo se etsa hore banyalani ba nahane hore ba entse phoso ka ho nyalana.
SEO U KA SE ETSANG
Lula u nahana ka makhabane a molekane oa hao. Leka sena: Ngola litšobotsi tse tharo tse ntle tseo molekane oa hao a nang le tsona. Lula u tsamaea ka lethathamo lena, mohlomong u le ngole ka mor’a foto ea lōna ea lenyalo kapa sesebelisoeng sa elektronike. Lula u sheba lethathamo lena e le hore u ikhopotse hore na ke hobane’ng ha u ile ua nyalana le molekane oa hao. Ha u lula u nahana ka makhabane a hae, seo se tla etsa hore ho rene khotso pakeng tsa lōna le ho le thusa hore le mamellane.—Molao-motheo oa Bibele: Baroma 14:19.
Rerang ho qeta nako le le hammoho. Pele le nyalana le ne le behella ka thōko nako ea hore le etse lintho hammoho. Ha le qala ho ratana, le ne le thabile le bile le etsa sohle seo le ka se khonang hore le qete nako le le hammoho. E ka ba hantle hore le etse se tšoanang le hona joale. Rerang ho etsa lintho tse tla etsa hore le qete nako le le babeli joalokaha le ne le etsa ha le sa ratana. Ho etsa seo ho tla le thusa hore le atamelane ’me ho tla le nolofalletsa ho sebetsana le mathata a ka hlahang.—Molao-motheo oa Bibele: Liproverbia 5:18.
Bolella molekane oa hao kamoo u ikutloang kateng. Haeba u utloisitsoe bohloko ke seo molekane oa hao a se buileng kapa seo a se entseng, na u ka khona ho se hlokomoloha? Haeba u sa khone, u lokela ho nka taba eo ka ho teba u se ke ua thōla ebe ha u mo buise. Lekang ho rarolla mathata kapele kamoo le ka khonang ’me le etse joalo le khobile matšoafo, haeba ho khoneha e be hona letsatsing leo.—Molao-motheo oa Bibele: Baefese 4:26.
Haeba u utloisitsoe bohloko ke seo molekane oa hao a se buileng kapa seo a se entseng, na u ka khona ho se hlokomoloha?
Hlokomela phapang pakeng tsa tsela eo u ikutloang ka eona le sepheo sa molekane oa hao. Ha ho mohla e mong oa lōna a ka batlang ho utloisa e mong bohloko ka boomo. Tiisetsa molekane oa hao seo ka hore u kōpe tšoarelo haeba u mo utloisitse bohloko. Ka mor’a moo, buisanang hore na ke lintho life tseo le ka li etsang e le hore le qobe ho utloisana bohloko le sa hlokomele. Latelang keletso ena ea Bibele: “Le bontšane mosa, le be le qenehelo e bonolo, le tšoarelane ka bolokolohi.”—Baefese 4:32.
U se ke ua lebella lintho tse khōlō. Bibele e bontša hore batho ba kenang lenyalong “ba tla ba le matšoenyeho.” (1 Bakorinthe 7:28) Ha le ba le matšoenyeho a joalo, u se ke ua potlakela ho etsa qeto ea hore u entse phoso ka ho nyalana le molekane oa hao. Ho e-na le hoo, sebetsa ’moho le eena hore le lokise ho se utloane ho pakeng tsa lōna ’me ‘le tsoele pele le mamellana le ho tšoarelana ka bolokolohi.’—Bakolose 3:13.


text:
Na Sethepu Sea Lumelloa?
Karabo ea Bibele
Ka nako e itseng, Molimo o ne a lumella monna hore a be le basali ba fetang a le mong. (Genese 4:19; 16:1-4; 29:18-29) Empa hase Molimo ea qapileng sethepu. O ile a etsetsa Adama mosali a le mong feela.
Molimo o ile a lumella Jesu Kreste ho tsosolosa molao oa hae oa pele oa ho nyala mosali a le mong. (Johanne 8:28)
Ha Jesu a botsoa ka lenyalo, o ile a re: “Ea ba bōpileng tšimolohong o ba entse e le e motona le e motšehali ’me a re, ‘Ka lebaka lena monna o tla siea ntat’ae le ’m’ae ’me o tla khomarela mosali oa hae, ’me bao ba babeli e tla ba nama e le ’ngoe.’”—Matheu 19:4, 5.
Hamorao, Molimo o ile a bululela e mong oa barutuoa ba Jesu hore a ngole a re: “Monna e mong le e mong a ke a be le mosali oa hae ’me mosali e mong le e mong a be le monna oa hae.” (1 Bakorinthe 7:2)
Bibele e boetse e bolela hore ka phuthehong ea Bokreste, monna e mong le e mong ea nyetseng ʼme a filoe boikarabelo bo khethehileng, e lokela ho ba “monna oa mosali a le mong.”—1 Timothea 3:2, 12.


text:
Linomoro li Bolela’ng ka Bibeleng? Na ho Hlalosa se Boleloang ke Linomoro Tse Itseng ho Thehiloe Bibeleng?
Karabo ea Bibele
Hangata ka Bibeleng linomoro li nkoa ka tsela ea sebele, empa ka linako tse ling li sebelisetsoa ho tšoantšetsa ntho e itseng. Moelelo oa taba e ngotsoeng o atisa ho bontša hore na nomoro e itseng e sebelisitsoe e le tšoantšetso kapa che. Nahana ka mehlala ena ea moo linomoro li sebelisitsoeng ka tsela ea tšoantšetso ka Bibeleng:
1 Bonngoe. Ka mohlala, Jesu o ile a rapela Molimo ’me a kōpa hore balateli ba hae ‘ba be bang, feela joalokaha uena, Ntate, u le bonngoeng le ’na ’me ’na ke le bonngoeng le uena.’
—Johanne 17:21; Matheu 19:6.
2 Nyeoeng, lipaki tse peli li tiisa bonnete ba taba e itseng. (Deuteronoma 17:6) Ka ho tšoanang, ho pheta-phetoa ha taba ho tiisa hore e nepahetse ’me ke ’nete. Ka mohlala, ha Josefa a ne a hlalosetsa Faro oa Egepeta toro eo a bileng le eona, o ile a re: “Hore ebe toro e phetiloe habeli ho Faro ho bolela hore ntho ena e tiisitsoe ka thata ke Molimo oa ’nete.” (Genese 41:32) Boprofeteng, “linaka tse peli” li emela puso e kopanetsoeng, joalokaha moprofeta Daniele a ile a bolelloa ka ’Muso oa Medo-Persia.
—Daniele 8: 20, 21; Tšenolo 13:11.
3 Feela joalokaha lipaki tse tharo li ne li tiisa bonnete ba taba, ha taba e phetoa ka makhetlo a mararo e tiisa bonnete ba eona kapa e ea e hatisa.
—Ezekiele 21:27; Liketso 10:9-16; Tšenolo 4:8; 8:13.
4 Palo ena e ka emela ho phethahala tseleng eo ntho e entsoeng ka eona kapa e sebetsang ka eona, joaloka polelong e reng “likhutlong tse ’nè tsa lefatše.”
—Tšenolo 7:1; Esaia 11:12; Tšenolo 21:16.
Kaha e ka tlaase ho supa ka palo e le ’ngoe, eo hangata e emelang ntho e feletseng, palo ena e ka emela ntho e sa fellang kapa e sa phethahalang kapa ea amahanngoa le lira tsa Molimo.
—1 Likronike 20:6; Daniele 3:1; Tšenolo 13:18.
7 Hangata palo ena e tšoantšetsa ntho e feletseng. Ka mohlala, Molimo o ile a laela Baiseraele hore ba pote marako a Jeriko ka matsatsi a supileng a latellanang ’me ka letsatsi la bosupa ba a pote ka makhetlo a supileng. (Joshua 6:
15) Ka Bibeleng ho na le mehlala e mengata ea kamoo palo ea supa e ileng ea sebelisoa kateng. (Levitike 4:6; 25:8; 26:18; Pesaleme ea 119:164; Tšenolo 1:20; 13:1; 17:10) Ha Jesu a ne a re ho Petrose o lokela ho tšoarela mor’abo “eseng, Ho fihlela makhetlong a supileng, empa, Ho fihlela makhetlong a mashome a supileng a metso e supileng,” ho pheta-pheta “supileng” ho ne ho fana ka maikutlo a “ho se khaotse.” —Matheu 18:21, 22.
10 Palo ena e ka emela ho fella ha ntho e itseng kapa kakaretso ea eona.
—Exoda 34:28; Luka 19:13; Tšenolo 2:10.
12 Ho bonahala palo ena e emela tokisetso ea Molimo e phethahetseng. Ka mohlala, pono ea leholimo eo Johanne a ileng a e bontšoa, e ne e akarelletsa motse o nang le “majoe a motheo a leshome le metso e ’meli, ’me ho ’ona ho ne ho e-na le mabitso a leshome le metso e ’meli a baapostola.” (Tšenolo 21:14; Genese 49:28) Lipalo tse ling tse atisitsoeng ka 12 le tsona li ka bolela se tšoanang.
—Tšenolo 4:4; 7:4-8.
40 Boholo ba likahlolo kapa likotlo tse itseng li ne li amahanngoa le palo ea 40.
—Genese 7:4; Ezekiele 29:11, 12.
Lipalo
Ho sebelisoa ha lipalo ka tsela ea tšoantšetso ka Bibeleng, ho fapane le tsela eo li sebelisoang ka eona ke linohe tse sebetsang ka lipalo. Ka mohlala, Liithuti tsa Bajuda li hlahlobile Mangolo a Seheberu li sebelisa mokhoa o bitsoang gematria, e leng mokhoa oa ho batla li-code tse patehileng litlhakung tse tsamaisanang le lipalo. Ho hlalosa se boleloang ke linomoro tse itseng ke mofuta oa bonohe oo Molimo a o nyatsang.


text:
Hobane’ng Jesu a Bitsoa Mor’a Molimo?
Karabo ea Bibele
Molimo ha a na mosali ea neng a ka mo tsoalla bana. Empa ke eena ea ’Mōpi oa lintho tsohle tse phelang. (Tšenolo 4:11)
Kahoo, motho oa pele eo Molimo a mo bōpileng, e leng, Adama, o bitsoa “mora oa Molimo.” (Luka 3:38) Ka ho tšoanang, Bibele e ruta hore Jesu o ile a bōptjoa ke Molimo.
Ka lebaka leo, Jesu le eena o bitsoa “Mora oa Molimo.”—Johanne 1:49.
Molimo o ile a bōpa Jesu pele ho Adama.
Mabapi le Jesu, moapostola Pauluse o ile a ngola a re: “Ke setšoantšo sa Molimo ea sa bonahaleng, letsibolo la pōpo eohle.” (Bakolose 1:15) Bophelo ba Jesu bo ile ba qala nako e telele pele a tsoalloa setaleng Bethlehema.
Ha e le hantle, Bibele e re o bile teng “linakong tsa pele, matsatsing a nako e sa lekanyetsoang.” (Mikea 5:2) Joaloka Mor’a Molimo oa letsibolo, Jesu e ne e le motho oa moea leholimong pele a tsoaloa e le motho lefatšeng.
Jesu ka boeena o itse: “Ke tsoa libakeng tse holimo.”—Johanne 6:38; 8:23.


text:
BACHA BAA BOTSA
Nka Ithuta ho Amohela Melao ea Batsoali ba ka Joang?
E ka ’na eaba u tseba bacha bao e leng lithaka tsa hao, ba ka iphihlelang hae ka nako eo ba e ratang, ba apara ntho eo ba e batlang le ho itsamaela le metsoalle ea bona ho ea moo ba batlang ka nako eo ba e batlang. Mohlomong batsoali ba bona ba phathahane hoo ba sitoang ho hlokomela seo bana ba bona ba se etsang.
Bibele e bontša hore ho hōlisa bana ka tsela ena ho ke ke ha e-ba le liphello tse molemo. (Liproverbia 29:15) Ho hloka lerato hoo u ho bonang kajeno, ho bakiloe ke batho ba baithati, ba hōliselitsoeng malapeng a se nang lithibelo.
Ho e-na le hore u khalle bana ba lumelloang ho etsa kamoo ba ratang, leka ho talima melao ea batsoali ba hao e le pontšo ea hore baa u rata le hore baa u tsotella. Ha batsoali ba hao ba beha lithibelo tse utloahalang, ba etsisa Jehova Molimo, ea ileng a re ho batho ba hae:
“Ke tla etsa hore u be le temohisiso ’me ke u rupele ka tsela eo u lokelang ho tsamaea ka eona. Ke tla u fa keletso leihlo la ka le le holim’a hao.”
—Pesaleme ea 32:8.


text:
Ke Bo-mang ba Eang Liheleng?
Karabo ea Bibele
Lihele (“Sheole” le “Hadese” ka lipuo tseo Bibele e neng e ngotsoe ka tsona pele) ke lebitla eseng sebaka seo ho hlokofatsoang batho ka mollo ho sona. Ke bo-mang ba eang liheleng? Ke batho ba lokileng le ba babe. (Jobo 14:13; Pesaleme ea 9:17) Bibele e re lebitla lena le tloaelehileng la batho ke “ntlong ea pokano bakeng sa e mong le e mong ea phelang.”
Esita le Jesu o ile a ea liheleng ha a e-shoa. Leha ho le joalo, “ha aa ka a tloheloa liheleng,” hobane Molimo o ile a mo tsosa.
Na lihele ke ntho ea ka ho sa feleng?
Batho bohle ba eang liheleng ba tla ntšoa ho tsona, ’me ba khutlisetsoe bophelong ke Jesu ka matla a Molimo. (Johanne 5:28, 29; Liketso 24:15) Ha Tšenolo 20:13 e bua ka tsoho ea bafu e tla etsahala nakong e tlang e re, “lefu le lihele li ile tsa nehelana ka bafu ba ka ho tsona.” (King James Version) Ka mor’a hore batho bohle ba liheleng ba ntšoe ho tsona, li ke ke tsa hlola li e-ba teng; ha ho na motho ea tla ea moo hape hobane “lefu ha le sa tla hlola le e-ba teng.”
Leha ho le joalo, hase motho e mong le e mong a eang liheleng ha a e-shoa. Bibele e bontša hore batho ba bang ba etsa bokhopo hoo ba ke keng ba fetoha. (Baheberu 10:26, 27) Ha batho ba joalo ba e-shoa, ha ba ee liheleng empa ba ea Gehenna, e leng sebaka se emelang timetso ea ka ho sa feleng. (Matheu 5:29, 30) Ka mohlala, Jesu o ile a bontša hore baeta-pele ba bang ba bolumeli ba baikaketsi ba mehleng ea hae, ba ne ba tla ea Gehenna.


text:
BACHA BAA BOTSA
Ke Hobane’ng ha ke Lokela ho Thusa Batho ba Bang?
Lintho tse peli tsa bohlokoa tseo batho ba bangata ba sa li tsebeng
Ntho ea 1: Ha u fana ho ka ’na ha etsahala hore le uena u fuoe ho itseng!
Batho ba tla hlokomela hore u motho ea fanang. Ka lebaka leo, le bona ba ka ’na ba u fa. Bibele e re:
“Itloaetseng ho fana, ’me batho ba tla le fa. . . . Tekanyo eo le lekanyang ka eona, ba tla le lekanyetsa ka eona ka ho tšoanang.”
—Luka 6: 38.
“Batho ba tla u tšoara ka tsela eo u tšoarang ba bang ka eona.”
—Luka 6: 38, Contemporary English Version.
Ntho ea 2: Ha u thusa batho ba bang le uena u ua ithusa!
Ha u etsetsa batho ba bang lintho tse molemo, seo se tla u thusa hore u be le seriti ’me u ikutloe u khotsofetse. Bibele e re:
“Ho fana ho tlisa thabo e khōlō ho feta ho amohela.”
—Liketso 20:35.
“Ha u lokisetsa mokete, u meme mafutsana, ba hlotsang, ba holofetseng, ba foufetseng; ’me u tla thaba, hobane ha ba na letho leo ba ka u buseletsang ka lona.”
—Luka 14:13, 14.
Bacha ba tsotellang batho ba bang
Ho na le bacha ba bangata ba tsotellang batho ba bang! Nahana ka mehlala e seng mekae.
“Ka linako tse ling ha ke batla ho itulela sofeng ke shebelle TV, ke nahana ka batsoali ba ka ba mosebetsing, le hore ba tl’o fihla hae ba khathetse. Joale ebe kea ema ke hlatsoa lijana, kea fiela le ho hlakola lerōle le holim’a fenishara. Ke boetse ke etsa kofi, kaha batsoali ba ka baa e rata. Ha ’mè oa ka a fihla, o ee a re, ‘Basali, ho hloekile hakaakang ka tlung ka moo! Ebile ho nkha hamonate. Kea leboha hle ’Nana!’ Kamehla kea thaba ha ke etselitse batsoali ba ka ntho e ntle joaloka ena.”
—Casey.
“Batsoali ba ka ba ’nile ba ntšehetsa le ho mpha lintho tseo ke li hlokang. Joale, ha koloi ea bona e robeha selemong se fetileng, ke ile ka ba fa chelete e le hore ba tsebe ho e lokisa, le hoja ke ne ke lokela ho ba fa karolo e ngata ea chelete eo ke e bolokileng. Ba ile ba leka ho hana, empa ka tsitlella ho ba thusa. Batsoali ba ka ba nketselitse lintho tse khōlō ha ke bapisa le seo ke ba etselitseng sona. Ke ile ka ikutloa ke thabile haholo ka hore ebe ke ba file ntho e itseng.”
—Holly.
Na u ne u tseba? Bacha ba bangata ba Lipaki Tsa Jehova, ba ile ba thaba ha ba thusa batho ba bang ka ho etsa mosebetsi oa bona oa ho ruta batho Bibele. Ba bang ba ile ba ba ba fallela linaheng tse ling moo ho hlokahalang mesuoe ea Bibele.
“Ke ile ka tloha United States ’me ka fallela Mexico e le hore ke il’o etsa mosebetsi oa ho ruta batho Bibele. Ka linako tse ling ho thata ho fana ka chelete kapa lintho tse ling, hobane ha ke na seo nka fanang ka sona. Empa ke bone hore ha ke fana ka nako ea ka le matla mosebetsing oa boboleli, batho ba li ananela ho feta lintho tse bonahalang.”
—Evan.
Nka thusa batho ba bang joang?
Na u ka rata ho thabisoa ke ho thusa batho ba bang? Litlhahiso tse ’maloa ke tsena.
Ho thusa lelapa leno:
Fiela, hlatsoa lijana kapa u ithaopele ho hloekisa
Pheha
Ngolla batsoali ba hao karete e bontšang hore u ua ba ananela
Thusa ngoan’eno ka mosebetsi oa hae oa sekolo
Ho thusa batho bao e seng litho tsa lelapa leno:
Romella motho ea kulang karete
Thusa moahisani ea seng a hōlile lilemong ka ho hloekisa jarete
Chakela motho ea seng a hlōleha ho tsoa ka tlung
Rekela motho ea nang le mathata mpho
Tlhahiso: Leka ho nahana ka lintho tse ling tseo u ka li etsang. Ebe u ikemisetsa ho thusa motho a le mong bekeng ena. U ka ’na ua makatsoa ke tsela eo u tla thaba ka eona ka mor’a moo!
“Ha u thusa batho ba bang u tla thaba. U tla ikutloa eka u finyelletse ho hong ’me u tla hlokomela kamoo ba bang ba ananelang seo u ba etselitseng sona kateng. E ka ’na eaba u ile ua thabisoa ke ho etsa joalo, le hoja qalong u ne u sa nahane hore u tla thaba. U ka ’na ua ikutloa eka ha u ua tela letho hobane qetellong u fumana lintho tse ngata.”
—Alana.